신명기 5 KLB - 5 Mose 5 ASCB\nMmaransɛm Edu No\n1Mose frɛɛ Israelfoɔ nyinaa ka kyerɛɛ wɔn sɛ:\nMontie mmara ne ahyɛdeɛ a mede rema mo ɛnnɛ no yie. Monsua na monni so. 2Ɛberɛ a yɛwɔ Horeb no, Awurade yɛn Onyankopɔn ne yɛn yɛɛ apam bi. 3Ɛnyɛ yɛn agyanom na Awurade ne wɔn yɛɛ apam tete no, na mmom, ɔne yɛn a yɛte ase ɛnnɛ yi na ɛyɛeɛ. 4Awurade ne mo kasaa animuanimu firi ogyaframa no mu. 5Megyinaa mo ne Awurade ntam, ɛfiri sɛ, na mosuro ogya no enti, moamforo bepɔ no. Ɔkasa kyerɛɛ me na me nso mekaa nsɛm a ɔkaeɛ no kyerɛɛ mo.\nNsɛm a ɔkaeɛ no nie:\n6“Mene Awurade mo Onyankopɔn a meyii mo firii nkoasom wɔ Misraim no.\n7“Monnsom onyame foforɔ biara nka me ho.\n8Monnyɛ ohoni anaa biribiara a ɛsɛ adeɛ a ɛwɔ ewiem, anaa deɛ ɛwɔ asase so, anaa deɛ ɛwɔ nsuo mu, anaa deɛ ɛwɔ asase ase. 9Monnkoto ohoni biara nsom no ɛkwan biara so, na me, Awurade mo Onyankopɔn, meyɛ ninkunfoɔ. Na me ne onyame foforɔ bi nkyɛ mo dɔ a modɔ me no. Na sɛ nnipa bi bɔne a wayɛ enti metwe wɔn aso a, metwe wɔn aso kɔsi wɔn awontoatoasoɔ a wɔtan me no nyinaa so. 10Na medɔ awoɔ ntoatoasoɔ mpem a wɔdɔ me na wɔdi mʼahyɛdeɛ so.\n11Mommmɔ Awurade Onyankopɔn din basabasa. Sɛ moyɛ saa a, ɔbɛbu mo fɔ.\n12Monkae homeda na monni no sɛ ɛda kronkron, sɛdeɛ Awurade ahyɛ no. 13Nnansia na momfa nyɛ mo nnwuma nyinaa, 14na ɛda a ɛtɔ so nson no yɛ homeda ma Awurade Onyankopɔn. Saa ɛda no, ɛnsɛ sɛ moyɛ adwuma biara; ɛnsɛ sɛ mo mmammarima, mo mmabaa anaa mo asomfoɔ anaa mo anantwie ne mo afunumu anaa mo ahɔhoɔ yɛ adwuma biara. 15Monkae sɛ berɛ bi a atwam no na moyɛ nkoa wɔ Misraim, na Awurade, mo Onyankopɔn, nam anwanwa tumi ne tumi nnwuma so na ɔyii mo firii hɔ. Ɛno enti na Awurade mo Onyankopɔn hyɛ mo sɛ monni homeda no.\n16Di wʼagya ne wo maame ni sɛdeɛ Awurade, mo Onyankopɔn, hyɛ mo no. Na ɛbɛma wo nkwa nna aware wɔ asase a Awurade wo Onyankopɔn de bɛma wo no so.\n20Nni wo yɔnko ho adansekurumu\n21Mma wʼani mmere wo yɔnko yere. Mma wʼani mmere wo yɔnko fie anaa nʼasase anaa nʼakoa anaa nʼafenawa, ne nʼanantwie, nʼafunumu anaa biribiara a ɛyɛ wo yɔnko dea.”\n22Awurade de nne kɛseɛ a ɛfiri ogyaframa no mu ka kyerɛɛ mo firii omununkum a esum kabii atwa ho ahyia mu. Nsɛm a ɔkaeɛ ara ni na ɔtwerɛɛ ne nsɛm no guu aboɔ ɛpono mmienu so na ɔde maa me.\n23Motee nne no firii esum mu ɛberɛ a bepɔ no ogya redɛre framfram no, mmusuakuo mu ntuanofoɔ no nyinaa baa me nkyɛn. 24Wɔkaa sɛ, “Awurade yɛn Onyankopɔn, akyerɛ yɛn nʼanimuonyam ne ne tumi na yɛate ne nne afiri ogya mu. Ɛnnɛ, yɛahunu sɛ, sɛ Onyankopɔn ne onipa kasa koraa a, onipa tumi tena ase. 25Na afei, adɛn enti na ɛsɛ sɛ yɛwuwu? Sɛ Awurade, yɛn Onyankopɔn, kasa kyerɛ yɛn bio a, akyinnyeɛ biara nni ho sɛ yɛbɛwuwu na ogya no ahye yɛn pasaa. 26Enti, ɔkra teasefoɔ bɛtumi ate Onyankopɔn teasefoɔ no nne afiri ogyaframa no mu na watena ase anaa? 27Wo, kɔ na kɔtie deɛ Awurade yɛn Onyankopɔn no ka. Na afei, bra na bɛka biribiara a ɔka kyerɛɛ wo no kyerɛ yɛn, na yɛbɛtie na yɛadi so.”\n28Awurade tee mo nne ɛberɛ a mokasa kyerɛɛ me no, Awurade ka kyerɛɛ me sɛ, “Mate nsɛm a nnipa ka kyerɛɛ wo no. Nsɛm a wɔkaaeɛ no nyinaa yɛ. 29Ao, sɛ daa wɔbɛnya akoma sɛdeɛ ɛbɛma wɔasuro me na wɔadi mʼahyɛdeɛ nyinaa so a, anka ɛbɛyɛ ama wɔn ne wɔn asefoɔ nyinaa afebɔɔ.\n30“Kɔ na kɔka kyerɛ wɔn sɛ, wɔnsane mmra wɔn ntomadan mu. 31Nanso, wo deɛ, wo ne me ntena ha sɛdeɛ ɛbɛyɛ a mɛtumi de me nhyɛ ne me mmara ama wo. Wobɛkyerɛkyerɛ nnipa no sɛdeɛ wɔbɛtie wɔ asase a mede rema wɔn no so sɛ wɔn agyapadeɛ.”\n32Enti, Mose ka kyerɛɛ nnipa no sɛ, “Monyɛ ɔsetie mma Awurade mo Onyankopɔn ahyɛdeɛ nyinaa, na monni ne nkyerɛkyerɛ so pɛpɛɛpɛ. 33Akwan a Awurade mo Onyankopɔn ahyɛ mo sɛ monnante so no so, monnante so. Na moatena ase nna tenten na asi mo yie wɔ asase a morebɛkɔ akɔtena so no so.”\nASCB : 5 Mose 5


ኢያሱ 16 NASV – Yosua 16 ASCB | Biblica\nኢያሱ 16 NASV – Yosua 16 ASCB\nEfraim Ne Manase Agyapadeɛ\n1Yosef asefoɔ no kyɛfa firi Asubɔnten Yordan fa a ɛbɛn Yeriko, wɔ Yeriko nsuwa no apueeɛ fam, kɔfa ɛserɛ no so kɔpue Bet-El bepɔ asase no so. 2Ɛfiri Bet-El (a ɛyɛ Lus) a, ɛfa Atarot a ɛwɔ Arkifoɔ mantam mu. 3Esiane fa atɔeɛ fam kɔsi Bet-Horon Anafoɔ a ɛwɔ Yafletifoɔ mantam mu. Ɛtoa so kɔ Geser na afei akɔsi Ɛpo Kɛseɛ no mu.\n4Yosef mmammarima Manase ne Efraim mmusua nyaa wɔn agyapadeɛ.\nAsase A Wɔde Maa Efraim\n5Wɔde saa asase yi maa Efraim mmusua sɛ wɔn agyapadeɛ.\nWɔn agyapadeɛ no ɛhyeɛ a ɛwɔ apueeɛ fam no firi Atarot-Adar. Ɛfiri hɔ kɔ Bet-Horon Soro, 6na akɔ Ɛpo Kɛseɛ no ho. Atifi fam ɛhyeɛ no firi Ɛpo Kɛseɛ no, ɛfa apueeɛ fam, twam wɔ Mikmetat, na akontono afa apueeɛ fam, atwam wɔ Taanat-Silo akɔ Yanoa apueeɛ fam. 7Ɛfiri Yanoa a, ɛdane fa anafoɔ fam kɔ Atarot ne Naara, ɛka Yeriko, na akɔpem Asubɔnten Yordan. 8Ɛfiri Tapua a, ɛhyeɛ no kɔ atɔeɛ fam, nam Kana Suka no mu kɔsi Ɛpo Kɛseɛ no. Saa agyapadeɛ yi na wɔde maa mmusua a wɔbɔ mu yɛ Efraim abusuakuo no.\n9Wɔde nkuro bi ne wɔn nkuraaseɛ a ɛwɔ Manase abusuakuo no fa mantam mu maa Efraim.\n10Wɔampamo Kanaanfoɔ no amfiri Geser, enti Geserfoɔ te hɔ sɛ nkoa bɛsi ɛnnɛ.\nASCB : Yosua 16


Забур 29 CARS - Nnwom 29 ASCB\n1Momfa mma Awurade no, Ao ɔsoro abɔdeɛ,\nmomfa animuonyam ne tumi mma Awurade.\n2Momfa animuonyam a ɛfata Awurade din mma no;\nmonsɔre Awurade wɔ nʼanimuonyam kronkron mu.\n3Awurade nne wɔ nsuo no so;\nanimuonyam Onyankopɔn bobom,\nAwurade bobom wɔ nsuo akɛseɛ so.\n4Awurade nne mu wɔ tumi;\nAwurade nne mu wɔ animuonyam.\n5Awurade nne bubu ntweneduro;\nAwurade nne bubu Lebanon ntweneduro mu nketenkete.\n6Ɔma Lebanon hurihuri te sɛ nantwie ba,\nna Sirion nso sɛ ɛkoɔ ba.\n7Awurade nne pa ma anyinam ogya dɛre\n8Awurade nne woso ɛserɛ so;\nAwurade woso Kades serɛ.\n9Awurade nne kyinkyim adum\nna ɛma kwaeɛ yɛ kwaterekwa.\nNʼasɔredan mufoɔ nyinaa team ka sɛ,\n“Animuonyam nka Onyankopɔn!”\n10Awurade di ɔhene wɔ nsuyire so;\nwɔasi Awurade ɔhene afebɔɔ.\n11Awurade ma ne nkurɔfoɔ ahoɔden,\nna ɔde asomdwoeɛ hyira wɔn.\nASCB : Nnwom 29


Dɛn Nti na Onyankopɔn Ma Amanehunu ho Kwan? | Ask God\nAsɛmmisa 3: Adɛn Nti na Onyankopɔn Ma Kwan Ma Mihu Amane?\nNÁ Ian papa nom nsã paa. Ɛwom sɛ na biribiara nhia Ian ɔhonam mu de, nanso na ne papa ntew n’ani nhwɛ no, enti na n’ani nnye. Ian ka sɛ: “Sɛnea na ɔpɛ nsã ne nea na ɔde yɛ me maame nti, na mempɛ n’asɛm.” Bere a Ian renyin no, ofii ase nyaa adwene sɛ Onyankopɔn nni hɔ. Obisaa ne ho sɛ, “‘Onyankopɔn wɔ hɔ a, ɛnde adɛn nti na ɔma nnipa hu amane na wowu?’”\nSɛ wunni ɔhaw pii wɔ asetena mu mpo a, ɛbɛhaw wo sɛ wubehu sɛ nnipa a wɔmpɛ wɔn ho asɛm behu amane. Nanso sɛnea Ian hui no, sɛ amanehunu no bi to w’ankasa, anaasɛ wo ho nipa bi yare anaasɛ owu a, ɛhɔ na wobɛte nea yɛreka no ase yiye paa.\nEbinom gye di sɛ Onyankopɔn ma kwan ma yehu amane sɛnea ɛbɛyɛ a yebesua ahobrɛase na yɛanya atenka ama nnipa. Ebinom nso adwene ne sɛ bɔne bi a nnipa yɛe wɔ asetena bi a atwam mu nti na wɔrehu amane nnɛ.\nƐkyerɛ sɛ amane a nnipa rehu no mfa Onyankopɔn ho, na ɛno nti ɛyɛ den sɛ yɛbɛdɔ no. Ɛkyerɛ mpo sɛ Onyankopɔn tirim yɛ den.\nBible ka ma emu da hɔ sɛ ɛnyɛ Onyankopɔn na ɔma nnipa hu amane. “Sɛ sɔhwɛ to obi a, ɛnsɛ sɛ ɔka sɛ: ‘Onyankopɔn na ɔresɔ me ahwɛ.’ Efisɛ wontumi mfa nnebɔne nsɔ Onyankopɔn nhwɛ, na ɔno nso nsɔ obiara nhwɛ.” (Yakobo 1:13) Asɛm no mu nokware ne sɛ, sɛ yɛka sɛ Onyankopɔn na ɔma nnipa hu amane a, ɛne sɛnea Bible ka Onyankopɔn nipasu ho asɛm no nhyia koraa. Adɛn nti na yɛreka saa?\nOnyankopɔn suban a ɛda adi paa no biako ne ɔdɔ. (1 Yohane 4:8) Nea ɛbɛma yɛate saa asɛm no ase yiye nti, Bible ka Onyankopɔn ho asɛm sɛ ɔwɔ atenka ma yɛn te sɛ nea ɔbaatan wɔ atenka ma ne nufu ano ba no. Onyankopɔn bisae sɛ: “So ɔbea werɛ befi ne nufu ano ba ma enti ne yam renhyehye no mma ne yafunu mu ba? Mmea yi werɛ betumi afi, nanso me de, me werɛ remfi wo.” (Yesaia 49:15) Ɔbaatan pa biara nni hɔ a ɔbɛhyɛ da apira ne ba. Mmom no, ɔwofo a ɔdɔ ne ba no bɛyɛ nea obetumi biara ama ne ba no ho atɔ no. Enti Onyankopɔn nso mfa amanehunu mma nnipa a wɔmpɛ wɔn ho asɛm so.—Genesis 18:25.\nNea yɛaka yi nyinaa akyi no, amanehunu to wɔn a wɔmpɛ wɔn ho asɛm. Ebia wubebisa wo ho sɛ, ‘Sɛ ɛyɛ ampa sɛ Onyankopɔn dwen yɛn ho na ɔyɛ tumi nyinaa wura a, adɛn nti na onyi nea ɛde amanehunu ba no mfi hɔ?’\nNtease pa bi nti na Onyankopɔn ama kwan ama amanehunu akɔ so abesi nnɛ. Emu biako ne sɛ: Onipa na ɔtaa de amanehunu ba ne yɔnko nnipa so. Asisifo ne atirimɔdenfo a wɔma nkurɔfo hu amane no, wɔn mu pii nyɛɛ wɔn adwene sɛ wɔbɛsesa wɔn suban. Saa nkurɔfo no ka ho bi paa na amanehunu adɔɔso, enti sɛ yɛn ho bɛtɔ yɛn a, gye sɛ Onyankopɔn yi wɔn fi hɔ.\nNea enti a Onyankopɔn nnya nsɛee wɔn a wodi bɔne no, ɔsomafo Petro kyerɛkyerɛɛ mu sɛ: “Yehowa nkyɛ ne bɔhyɛ ho sɛnea ebinom bu biribi sɛ ɛkyɛ no, na mmom ɔwɔ mo ho abotare efisɛ ɔmpɛ sɛ obiara bɛsɛe, na mmom ɔpɛ sɛ obiara nya adwensakra.” (2 Petro 3:9) Abotare a Yehowa Nyankopɔn anya no kyerɛ sɛ ɔwɔ ɔdɔ ne mmɔborɔhunu.\nNanso ɛrenkyɛ, Yehowa Nyankopɔn bɛwosow ne ho. Wɔn a wɔde amanehunu ba nnipa a wɔmpɛ wɔn ho asɛm so no, Onyankopɔn de “ahohia betua wɔn . . . ka.” Wɔn a wɔma nnipa a wɔnyɛɛ hwee hu amane no, wɔde “daa ɔsɛe bɛyɛ asotwe ama wɔn.”—2 Tesalonikafo 1:6-9.\nIan a yɛadi kan aka n’asɛm no nyaa amanehunu ho nkyerɛkyerɛmu a ɛtɔ asom. Nea osuae no nti, obenyaa asetena ho adwempa. Kenkan ne ho asɛm wɔ nhoma yi kratafa 13.\nDɛn na Yesu Ka Faa Amanehunu Ho?\nYesu anka sɛ amanehunu a ɔbɛtoe no fi Onyankopɔn. Mmom no, ɔyɛɛ nea edidi so yi.\nYesu kyerɛe sɛ wɔn a wɔn ho nni asɛm no, Onyankopɔn mfa amanehunu ntwe wɔn aso. Yesu saa mmubuafo, anifuraefo ne ayarefo nyinaa yare. (Mateo 15:30) Anwonwade a ɔyɛe no kyerɛ yɛn nneɛma akɛse abien bi: Nea edi kan ne sɛ, Yesu de Onyankopɔn tumi boaa wɔn a wɔrehu amane; wamfa saa tumi no anyɛ biribiara amma nkurɔfo anhu amane. Nea ɛto so abien no, Yesu de atenka na ɛsaa nkurɔfo yare. Sɛ Yesu hu sɛ nkurɔfo rehu amane a, ‘ɛyɛ no mmɔbɔ.’ (Mateo 20:29-34) Sɛnea Yesu Agya te nka wɔ amanehunu ho no, saa ara na ɔno nso tee nka. Enti Yesu anom asɛm ne ne nneyɛe ma yehu sɛ yaw a nnipa di no ma Onyankopɔn di awerɛhow, na ɔpɛ sɛ oyi fi hɔ.—Yohane 14:7, 9.\nYesu kyerɛe sɛ nea ɔde nnipa amanehunu bebrebe aba no ne Satan Ɔbonsam. Yesu kae sɛ “Ɔno na ɔyɛ owudifo fi mfiase.” (Yohane 8:44) Yesu san kae sɛ Satan Ɔbonsam ne “wiase sodifo” na ɔno na “ɔredaadaa asase sofo nyinaa.”—Yohane 12:31; Adiyisɛm 12:9.\nYesu ama yɛanya anidaso sɛ bere bi bɛba a amanehunu nyinaa to betwa. Ɔkyerɛɛ n’akyidifo no sɛ wɔmmɔ mpae sɛ: “Yɛn Agya a wowɔ soro, . . . w’ahenni mmra. W’apɛde nyɛ hɔ wɔ asase so te sɛ ɔsoro.” (Mateo 6:9, 10) Sɛ Onyankopɔn Ahenni no ba a, amanehunu nyinaa befi asase so sɛnea amanehunu biara nni soro no.\nAdiyisɛm a Yesu de maa ɔsomafo Yohane wɔ anisoadehu bi mu no, Yesu kyerɛɛ sɛnea Onyankopɔn Ahenni bɛma nnipa anya asetena pa. Saa bere no, “[Onyankopɔn bɛpopa] wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.”—Adiyisɛm 1:1; 21:3, 4.\nAdɛn Nti na Onyankopɔn Ma Kwan Ma Mihu Amane?


Bible Mu Nsɛm Sɛnea Wogyee Akokoaa Mose Nkwa - Yehowa Adansefo Intanɛt Dwumadibea\nHWƐ abofra ketewa a ɔresu, na okura awuraa no nsam no. Mose nen. Wunim nea awuraa fɛfɛ no yɛ? Ɔyɛ Misraim hene Farao babea ankasa.\nMose maame de ne ba no siei kosii sɛ odii asram abiɛsa, efisɛ wampɛ sɛ Misrifo no kum no. Nanso na onim sɛ ebia obi behu Mose, enti eyi na ɔyɛ de gyee no nkwa.\nƆfaa kɛntɛn bi hyehyɛɛ no sɛnea ɛbɛyɛ a nsu renkɔ mu. Afei ɔde Mose toom, na ɔde kɛntɛn so sii wura atenten a ɛwɔ Asubɔnten Nil ho no mu. Wɔka kyerɛɛ Mose nuabea Miriam sɛ onnyina hɔ baabi na ɔnhwɛ nea ɛbɛba.\nAnkyɛ na Farao babea no baa Asubɔnten Nil ho sɛ obeguare. Mpofirim ara ohuu kɛntɛn a ɛwɔ wura atenten no mu no. Ɔfrɛɛ ne mfenaa no biako sɛ: ‘Kɔfa saa kɛntɛn no brɛ me.’ Bere a ɔhene babea yi buee kɛntɛn no so no, na abofra fɛfɛ bɛn ara na ɔda mu! Na Mose resu, na ne ho yɛɛ ɔhene babea no mmɔbɔ. Wampɛ sɛ wokum no.\nAfei Miriam pue bae. Wutumi hu no wɔ mfonini no mu. Miriam bisaa Farao babea no sɛ: ‘Menkɔfrɛ Israelfo mmea no bi na ɔnhwɛ abofra no mma wo anaa?’\nƆhene babea no kae sɛ, ‘Yiw.’\nEnti Miriam tuu mmirika kɔbɔɔ ne maame amanneɛ. Bere a Mose maame bae no, ɔhene babea no kae sɛ: ‘Fa abofra yi na hwɛ no ma me, na metua wo ka.’\nEnti Mose maame hwɛɛ n’ankasa ne ba. Akyiri yi, bere a Mose nyinii kakra no, ɔde no kɔmaa Farao babea no, na ɔfaa no sɛ n’ankasa ba. Saa na ɛyɛe na Mose konyinii wɔ Farao fie.\nAbofra ketewa bɛn na ɔwɔ mfonini no mu no, na hena nsam na okura no?\nDɛn na Mose maame yɛe a enti wɔankum Mose?\nAbeawa ketewa a ɔwɔ mfonini no mu no yɛ hena, na dɛn na ɔyɛe?\nBere a Farao babea no huu abofra no, asɛm bɛn na Miriam kae?\nAsɛm bɛn na ɔhene babea no ka kyerɛɛ Mose maame?\nKenkan Exodus 2:1-10.\nHokwan bɛn na Mose maame nyae a ɔde tetee ne ba no wɔ ne mmofraberem, na dɛn na awofo betumi asua afi mu nnɛ? (Ex. 2:9, 10; Deut. 6:6-9; Mmeb. 22:6; Efe. 6:4; 2 Tim. 3:15)


John 19 NIV – Yohane 19 ASCB | Biblica\nJohn 19 NIV – Yohane 19 ASCB\n1Pilato ma wɔbɔɔ Yesu mmaa. 2Asraafoɔ no de nkasɛɛ nwonoo ahenkyɛ de hyɛɛ Yesu; afei, wɔde atadeɛ kɔkɔɔ nso hyɛɛ no. 3Wɔdii ne ho fɛw, bobɔɔ no asotorɔ, kaa sɛ, “Yudafoɔ ɔhene, wo nkwa so!”\n4Pilato firii adi kɔka kyerɛɛ ɛdɔm no bio sɛ, “Mɛsane de no abrɛ mo ama moahunu sɛ menni asɛm biara a mɛgyina so abu no fɔ.” 5Ɛberɛ a Yesu firii adi baeɛ no, na ɔhyɛ ahenkyɛ a wɔde nkasɛɛ anwono ne atadeɛ kɔkɔɔ. Pilato ka kyerɛɛ dɔm no sɛ, “Onipa no ni!”\n6Ɛberɛ a asɔfoɔ mpanin ne awɛmfoɔ no hunuu Yesu no, wɔteateaam sɛ, “Bɔ no asɛnnua mu! Bɔ no asɛnnua mu!”\nPilato ka kyerɛɛ wɔn sɛ, “Mo ara ankasa momfa no nkɔ nkɔbɔ no asɛnnua mu, ɛfiri sɛ, menni asɛm biara a mɛgyina so abu no fɔ.”\n7Yudafoɔ no buaa sɛ, “Yɛwɔ mmara a ɛkyerɛ sɛ, ɛsɛ sɛ ɔwu, ɛfiri sɛ, ɔkaa sɛ, ɔyɛ Onyankopɔn Ba.”\n8Ɛberɛ a Pilato tee asɛm a wɔkaeɛ no, ɔbɔɔ hu yie. 9Ɔsane kɔɔ ahemfie hɔ kɔbisaa Yesu sɛ, “Ɛhe na wofiri?” Nanso Yesu ammua no. 10Pilato bisaa no sɛ, “Woremmua me anaa? Ɛsɛ sɛ wohunu sɛ, mewɔ tumi sɛ megyaa wo na mewɔ tumi nso sɛ mema wɔbɔ wo asɛnnua mu!”\n11Yesu buaa no sɛ, “Sɛ Onyankopɔn amfa saa tumi no amma wo a, anka wonni me so tumi biara. Enti onipa a ɔde me brɛɛ wo no na wayɛ bɔne a ɛso.”\n12Ɛberɛ a Pilato tee asɛm a Yesu kaeɛ no, ɔhwehwɛɛ ɛkwan bi a ɔbɛfa so agyaa no. Nanso, Yudafoɔ no teateaam sɛ, “Sɛ wogyaa no a, na wonyɛ Kaesare adamfo! Obiara a ɔyɛ ne ho ɔhene no tia Kaesare!”\n13Ɛberɛ a Pilato tee asɛm a Yudafoɔ no kaeɛ no, ɔde Yesu firii adi na ɔbɛtenaa nʼatemmuo adwa so wɔ faako a wɔfrɛ hɔ Aboɔ Nsɛmeeɛ, a Hebri kasa mu, ɛyɛ “Gabata.” 14Adeɛ rebɛkye ama Twam Afahyɛ no aduru so no, ɛbɛyɛ owigyinaeɛ no.\nPilato ka kyerɛɛ Yudafoɔ no sɛ, “Mo ɔhene no ni!”\n15Ɛdɔm no nso teateaa mu bio sɛ, “Fa no kɔ! Bɔ no asɛnnua mu!”\nPilato bisaa wɔn sɛ, “Mopɛ sɛ mebɔ mo ɔhene no asɛnnua mu anaa?”\nAsɔfoɔ mpanin no kaa sɛ, “Yɛn ɔhene a yɛwɔ ara ne Kaesare!”\n16Afei, Pilato de Yesu maa Yudafoɔ no sɛ wɔnkɔbɔ no asɛnnua mu.\n17Enti, wɔde Yesu a nʼasɛnnua da ne kɔn ho no kɔɔ kuro no mfikyire baabi a wɔfrɛ hɔ “Nitire So” hɔ, a Hebri kasa mu ɛyɛ “Golgota.” 18Ɛhɔ na wɔbɔɔ Yesu asɛnnua mu. Wɔbɔɔ nnipa baanu bi nso asɛnnua mu kaa ne ho. Na ɔbaako sɛn ne benkum so ɛnna ɔbaako nso sɛn ne nifa so a Yesu sɛn wɔn mfimfini.\n19Pilato twerɛɛ sɛ:\nYesu Nasareni, Yudafoɔ Ɔhene\nmaa wɔde taree nʼasɛnnua no atifi. 20Esiane sɛ faako a wɔbɔɔ Yesu asɛnnua mu ne kuro no mu ɛkwan nware, na bio wɔatwerɛ nsɛm no wɔ Hebri, Roma ne Hela kasa mu no enti, nnipa bebree hunu kenkaneeɛ. 21Yudafoɔ asɔfoɔ mpanin no ka kyerɛɛ Pilato sɛ, “Ntwerɛ sɛ, ‘Yudafoɔ ɔhene’ na mmom twerɛ sɛ, ‘Saa ɔbarima yi na ɔkaa sɛ, mene Yudafoɔ ɔhene!’ ”\n22Pilato kaa sɛ, “Deɛ matwerɛ no, matwerɛ.”\n23Asraafoɔ no bɔɔ Yesu asɛnnua mu wieeɛ no, wɔkyɛɛ ne ntadeɛ mu maa asraafoɔ ɛnan no. Na saa atadeɛ no yɛ atadeɛ bi a, wɔanwono firi ne ɔsoro kɔsi ne fam a ɛnni mpameeɛ.\n24Asraafoɔ no nyinaa kaa sɛ, “Mommma yɛnntete mu. Momma yɛmmɔ so ntonto na yɛnhunu onipa a ɔbɛnya.”\nAdeɛ a wɔyɛeɛ yi sii sɛdeɛ ɛbɛyɛ a Atwerɛsɛm a ɛka sɛ,\n“Wɔkyekyɛɛ me ntadeɛ mu,\nbɔɔ so ntonto faeɛ” no bɛba mu.\nDeɛ asraafoɔ no yɛeɛ ne no.\n25Nnipa a na wɔgyina Yesu asɛnnua no ho pɛɛ no ne ne maame, ne maame nuabaa, Maria, a ɔyɛ Kleopa yere ne Maria Magdalene. 26Yesu hunuu ne maame ne osuani a ɔdɔ no no sɛ wɔgyina hɔ no, ɔka kyerɛɛ ne maame sɛ, “Ɔbaa, wo ba nie.” 27Afei, ɔka kyerɛɛ osuani no sɛ, “Wo maame nie.” Ɛfiri saa ɛberɛ no, osuani no faa no ne no kɔtenaeɛ.\n28Saa ɛberɛ no, Yesu hunuiɛ sɛ afei deɛ biribiara aba nʼawieeɛ, na sɛdeɛ ɛbɛyɛ a Atwerɛsɛm no bɛba mu no enti, ɔkaa sɛ, “Osukɔm de me.” 29Wɔde sapɔ a ɛtua hisope ano bɔɔ nsã a emu keka mu de kaa nʼano. 30Yesu nom wieeɛ no, ɔkaa sɛ, “Mawie!” Ɔkaa yei wieeɛ no, ɔsii ne ti ase na ɔgyaee ne honhom mu.\n31Na da no yɛ ahosiesie da, na Yudafoɔ mpanimfoɔ no mpɛ sɛ wɔma amu no sensɛn asɛnnua no so kɔsi nʼadekyeeɛ a wɔbɛdi Twam Afahyɛ no. Enti, wɔkɔka kyerɛɛ Pilato sɛ wɔpɛ sɛ wɔbubu nnipa no nan sɛdeɛ ɛbɛyɛ a wɔbɛtumi ayiyi wɔn amu no afiri asɛnnua no so. 32Asraafoɔ no kɔbubuu ɔbarima a ɔdi ɛkan a ɔka nnipa baanu a wɔbɔɔ wɔne Yesu asɛnnua mu ho no nan; wɔwieeɛ no, wɔkɔbubuu ɔbarima a ɔtɔ so mmienu no nso nan19.32 Wɔkɔbubuu ɔbarima a: wɔyɛ yei, sɛdeɛ ɛbɛyɛ a onipa a wɔabɔ no asɛnnua mu no bɛwu ntɛm.. 33Nanso wɔduruu Yesu so no, wɔhunuu sɛ ɔno deɛ, na wawu dada enti wɔammubu ne nan bi. 34Asraafoɔ no mu baako de ne pea wɔɔ ne mfe maa mogyasufi firi ne mfe mu baeɛ. 35Onipa a ɔhunuu deɛ ɛsiiɛ no na wadi ho adanseɛ. Nʼadanseɛ no yɛ nokorɛ, sɛdeɛ ɛbɛyɛ a mo nso mobɛgye adi. 36Yeinom nyinaa sii sɛdeɛ ɛbɛyɛ a, Atwerɛsɛm a ɛka sɛ, “Wɔremmu ne dompe bi” 37ne “Nnipa bɛhwɛ deɛ wɔwɔɔ ne mfe mu pea” no bɛba mu.\n38Yei akyi no, Yosef a ɔfiri Arimatea a ɛsiane Yudafoɔ ho hu enti, na ɔyɛ Yesu suani wɔ kɔkoam no kɔsrɛɛ Pilato sɛ ɔmma no ɛkwan na ɔnkɔyi Yesu amu no. Pilato penee nʼadesrɛ no so. Ɛno enti, ɔkɔyii Yesu amu no. 39Nikodemo a da bi anadwo ɔkɔɔ Yesu nkyɛn no nso de kurobo ne aduhwam mfrafraeɛ a emu duru bɛyɛ kilogram aduasa mmiɛnsa baeɛ. 40Wɔn baanu no de nwera ne aduhwam mfrafraeɛ no kyekyeree Yesu amu no sɛdeɛ Yudafoɔ ɛkwan a wɔfa so sie wɔn amu no teɛ no. 41Na ɔboda foforɔ bi a wɔnsiee obi wɔ mu da wɔ turo bi a ɛbɛn baabi a wɔbɔɔ Yesu asɛnnua mu no. 42Esiane sɛ na saa ɔboda no bɛn no enti, wɔsiee Yesu amu no wɔ hɔ.\nASCB : Yohane 19


Romafo 4 | Intanɛt so Bible | Wiase Foforɔ Nkyerɛaseɛ\n4 Sɛ saa na ɛte a, dɛn na yɛbɛka afa yɛn honam fam agya Abraham+ ho? 2 Sɛ nhwɛso no, sɛ efi nnwuma mu na wobuu Abraham bem+ a, anka obenya nea ɔde bɛhoahoa ne ho; nanso ɛrenyɛ Onyankopɔn fam. 3 Na dɛn na kyerɛwsɛm no ka? “Abraham gyee Yehowa dii, na wobuu no trenee maa no.”+ 4 Afei nea ɔyɛ nnwuma+ no, wommu n’akatua sɛ adom,+ na mmom sɛ ɛka a wɔde no.+ 5 Nanso nea ɔnyɛ nnwuma na mmom ogye nea obu ɔdebɔneyɛfo bem di+ no, wobu ne gyidi sɛ adetrenee+ ma no. 6 Saa na Dawid nso ka anigye a obi nya bere a Onyankopɔn bu no ɔtreneeni a ennyina nnwuma so no ho asɛm sɛ: 7 “Anigye ne wɔn a wɔde wɔn mmarato afiri wɔn+ na wɔakata wɔn bɔne so;+ 8 anigye ne onipa a Yehowa mmu ne bɔne ngu no so.”+ 9 Ɛnde so anigye yi ba twetiafo nkutoo anaa momonotofo nso so?+ Efisɛ yɛka sɛ: “Wobuu Abraham gyidi sɛ trenee maa no.”+ 10 Ɛnde tebea bɛn mu na wobuu no saa? Bere a ɔwɔ twetiatwa mu anaa momonotoyɛ mu no?+ Ɛnyɛ twetiatwa mu, na mmom momonotoyɛ mu. 11 Na onyaa sɛnkyerɛnne+ a ɛne twetiatwa sɛ nsɔano maa ne trenee a egyina gyidi a onyae wɔ ne momonoto mu no so, na wayɛ momonotofo a wɔwɔ gyidi+ nyinaa agya+ na wɔabu wɔn treneefo; 12 na wayɛ agya ama asefo a wɔatwa wɔn twetia, a ɛnyɛ wɔn a wɔbata twetiatwa ho nko, na mmom wɔn a wɔnantew pɛpɛɛpɛ di saa gyidi no anammɔn akyi wɔ momonotoyɛ mu sɛnea na yɛn agya+ Abraham te no nso. 13 Na ɛnyɛ mmara so na Abraham anaa n’aseni nam nyaa bɔhyɛ+ sɛ obenya wiase bi sɛ agyapade, na mmom ɛnam trenee a efi gyidi mu so.+ 14 Na sɛ wɔn a wɔbata mmara ho no yɛ adedifo a, ɛnde na gyidi adan adehunu, na wɔagu bɔhyɛ+ no. 15 Nokwarem no, Mmara no de abufuw ba,+ nanso nea mmara nni no, mmarato biara nso nni hɔ.+ 16 Ne saa nti efi gyidi mu, sɛnea ɛbɛyɛ a ebegyina adom+ so, na ama bɔhyɛ+ no atim ama n’asefo+ nyinaa, ɛnyɛ nea ɔbata mmara ho nko, na mmom nea ɔbata Abraham gyidi ho nso. (Ɔyɛ yɛn nyinaa agya,+ 17 sɛnea wɔakyerɛw sɛ: “Mapaw wo sɛ aman bebree agya.”)+ Eyi sii Nea onyaa ne mu gyidi, Onyankopɔn a onyan awufo+ na ɔfrɛ nneɛma a ɛmmae sɛ nneɛma a ɛwɔ hɔ,+ no anim. 18 Ɛwom sɛ na anidaso nni hɔ de, nanso ogyinaa anidaso so gye dii,+ na wayɛ aman bebree agya+ sɛnea wɔkae sɛ: “Saa ara na w’asefo bɛyɛ”+ no. 19 Na ɛwom sɛ ne gyidi anyɛ mmerɛw de, nanso osusuw n’ankasa nipadua a na agow+ dedaw no ho, efisɛ na wadi bɛyɛ mfirihyia ɔha,+ ɛne Sara yafunu nso a na awu+ no. 20 Nanso Onyankopɔn bɔhyɛ+ nti, gyidi a onni amma wannye kyim,+ na mmom ne gyidi ma onyaa ahoɔden,+ na ɔhyɛɛ Onyankopɔn anuonyam, 21 a na ogye di yiye sɛ nea wahyɛ ho bɔ no, obetumi ayɛ+ nso. 22 Enti “wobuu no trenee maa no.”+ 23 Nanso ɛnyɛ ne nkutoo nti na wɔkyerɛwee+ sɛ “wobuu+ no saa maa no,” 24 na mmom yɛn a etwa sɛ wobu no saa ma yɛn no nso, efisɛ yegye nea onyan yɛn Awurade Yesu fii awufo mu no di.+ 25 Yɛn mfomso nti na woyii no mae,+ na yɛn bembu nti na wonyan no.+


Sɛnea Wobɛteɛ Wo Ba So\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Iban Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malay Malayalam Maltese Marathi Maya Mazatec (Huautla) Moore Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Urdu Venda Vietnamese Wayuunaiki Xhosa Yoruba Zande Zulu\n“Sɛ kar biara retwam a, na m’aso di akyi. Ná yɛakyerɛ Jordan bere a ɛsɛ sɛ ɔba fie, nanso eyi ka ho a, na wabu so mprɛnsa. Enti mibisaa me ho sɛ, ‘Ɛhe koraa na wakɔhyɛ? Biribi ayɛ no anaa? Onnim sɛ ɔreteetee yɛn?’ Obedui no, na me bo afuw ara ma migye me ho a ennye.”—GEORGE.\n“Me babea no teaa mu ma me yam hyee me. Mitwaa m’ani na wasɔ ne ti resu. Ne nuabarima kumaa a wadi mfe nnan na ɔbɔɔ no.”—NICOLE.\n“Yɛn babea Natalie a wadi mfe nsia no kaa sɛ, ‘Kawa no, manwia, minyae.’ Ná wayɛ ne ho te sɛ nea ɔnyɛɛ hwee, nanso na yenim paa sɛ ɔboa. Yɛkaa biara, wansesa n’ano. Nea ɔyɛe no yɛɛ yɛn yaw paa ma yesui.”—STEPHEN.\nNSƐM a awofo yi kae no, sɛ woyɛ ɔbaatan a, ebia wobɛte wɔn ase. Wo ba yɛ biribi saa a, wunhu sɛnea wobɛteɛ no so anaa? Anaa ɛba saa a, etumi yɛ wo sɛ gyae akyi di mpo? Woteɛ wo ba so a, woayɛ bɔne?\nDƐN NE NTEƐSO?\nSɛ Bible ka “nteɛso” a, ɛnkyerɛ asotwe. Yɛreka paa a, nteɛso kyerɛ ateɛteɛ ne akyerɛ pa. Sɛ wɔreteɛ obi so a, ɛnkyerɛ sɛ wɔreyɛ no ayayade anaa aninyanne.—Mmebusɛm 4:1, 2.\nSɛnea awofo teɛ wɔn mma so no, yebetumi de atoto obi a odua ade ho. Obi redua ade a, odi kan dɔw asase no so, na odua wie nso a, ogugu so nsu. Ɔhwɛ nso sɛ mmoa nwe nea wadua no, na ɔdodɔw ase. Sɛ nea wadua no renyin a, ebia ɛho behia sɛ otwitwa ho na atumi anyin yiye. Obi dua ade a, ɔntena hɔ nhwɛ sɛ ɛno ara nnyin. Saa ara na mmofra nso benyin yiye a, gye sɛ awofo ma wɔn ani kũ wɔn ho. Enti ɛtɔ da a, ɛho hia sɛ awofo teɛ wɔn mma so de kyerɛ wɔn kwampa a wɔmfa so, sɛnea obi twitwa nea wadua ho ma enyin yiye no. Nanso, ɔretwitwa ho na sɛ wanyɛ no yiye a, anhwɛ a obetwa no twa bɔne. Saa nso na ɔwofo reteɛ ne ba so na wanto ne bo a, anhwɛ a ɛbɛboro so.\nYehowa Nyankopɔn a ɔkyerɛw Bible no ayɛ nhwɛso fɛfɛɛfɛ bi ama awofo. Yehowa nkoa a wotie n’asɛm wɔ asase so no, sɛ ɔreteɛ wɔn so a, sɛnea ɔyɛ no nti, ɛma wɔn ani gye ho, na ‘wɔdɔ nteɛso’ mpo. (Mmebusɛm 12:1) ‘Woso nteɛso mu,’ na ‘wonnyae mu.’ (Mmebusɛm 4:13) Onyankopɔn reteɛ ne nkoa so a, ɔfa akwan mmiɛnsa bi so. Wo nso wubetumi afa saa akwan yi so ama wo ba agye wo nteɛso atom. Ɔkwan a Yehowa fa so ne sɛ: (1) ɔyɛ no ɔdɔ mu, (2) ɔyɛ no sɛnea ɛfata, na (3) ɔka a, ɔyɛ.\nNTEƐSO A WƆDE MA WƆ ƆDƆ MU\nƆdɔ na ɛma Onyankopɔn teɛ nnipa so. Bible ka sɛ: “Nea Yehowa dɔ no na ɔka n’anim, sɛnea agya yɛ ne ba a ɔpɛ n’asɛm no.” (Mmebusɛm 3:12) Afei nso, Yehowa yɛ “mmɔborɔhunufo ne ɔdomfo,” na “ne bo kyɛ fuw.” (Exodus 34:6) Enti ɔnyɛ nnipa ayayade anaa aninyanne. Ontu n’ani nsi nnipa so ntwa wɔn adapaa, na saa nso na ontu nsɛm bumbum te sɛ “nkrante a ɛwowɔ.”—Mmebusɛm 12:18.\nTƆ WO BO ASE TIE\nƐwom, awofo ntumi nsuasua Onyankopɔn pɛpɛɛpɛ. Yɛyɛ nnipa nti, ɛnyɛ bere nyinaa na yetumi hyɛ yɛn ho so. Edu baabi a, na yɛn abotare reyɛ asa. Ɛba no saa a, kae sɛ, sɛ wode abufuw twe wo ba aso a, ɛbɛboro so, na mfaso biara remma so. Afei nso sɛ wode abufuw anaa ahometew twe wo ba aso a, ɛno nyɛ nteɛso; abotare na woannya.\nNanso, sɛ wunya wo ba ho abotare na woteɛ no so wɔ ɔdɔ mu a, ɛrenyɛ den sɛ obegye atom. Yɛrefi asɛm yi ase no, yɛkaa awofo bi ho asɛm. Yɛnhwɛ nea wɔn mu mmienu yɛe.\nYenni kan ntie George. Ɔkaa sɛ: “Jordan beduu fie no, na me ne me yere bo afuw paa, nanso yɛhyɛɛ yɛn ho so tiee no. Ná ade asa, enti yɛyɛɛ sɛ ade kye a na yɛaka ho asɛm. Yɛn nyinaa boom bɔɔ mpae na yɛkɔdae. Ade kyee no, na yɛn bo adwo, enti ɛma yenyaa abotare ne no kasa ma ewuraa ne mu. Ogye toom sɛ wanyɛ no yiye, na nneɛma a yɛde kamee no nso, ɔne yɛn antwe; ɔtee ne ho ase. Eye sɛ yehui sɛ wode abufuw yɛ ade a, enkosi hwee. Bere biara a yɛbɛyɛ aso atie yɛn ba no, nneɛma kɔ yiye.”\nNicole nso kaa sɛ: “Bere a mihuu sɛnea me babarima no abɔ ne nuabaa apira no no, me bo fuwii paa. Sɛ mekaa sɛ mɛyɛ no biribi a, anka ɛrenyɛ papa. Enti mema ɔkɔɔ ne dan mu. Akyiri yi, me bo dwoe no, mekyerɛɛ no sɛ nea ɔde yɛɛ ne nua no yɛ awudisɛm, na ɛmfa kwan mu koraa. Ɔkwan a mede no faa so no boae paa. Ɔpaa ne nua no kyɛw na ɔyɛɛ no atuu.”\nEnti ɔdɔ na yɛde teɛ abofra so. Asotwe bi bɛba mu mpo a, ɛsɛ sɛ ɛyɛ ɔdɔ a wodɔ no ntia.\nNTEƐSO A ƐFATA\nBere biara a Yehowa bɛteɛ obi so no, ɔyɛ no “sɛnea ɛfata.” (Yeremia 30:11; 46:28) Omfiti prɛko pɛ nteɛ obi so. Ɔhwehwɛ mu yiye ansa. Awofo bɛyɛ dɛn asuasua no? Yɛadi kan aka Stephen ho asɛm. Ɔkyerɛ mu sɛ: “Ná yɛnte ase sɛ yɛaka yɛn anom nsɛm nyinaa nso Natalie redi atoro sɛ wanwia kawa no, na ɛyɛɛ yɛn yaw paa, nanso yehui sɛ mmofraasɛm ka ho bi.”\nNicole kunu Robert nso, ɛyɛ a osusuw nneɛma ho kɔ akyiri. Sɛ mmofra no bi yɛ biribi a enye a, ɔtaa bisa ne ho sɛ: ‘Ɛnnɛ nko ara na ɔreyɛ saa anaasɛ ɛreyɛ ayɛ ne su? Te na ɔnte apɔw anaa brɛ na wabrɛ? Biribi foforo na ɛma ɔyɛɛ saa anaa?’\nƐsɛ sɛ awofo te ase sɛ abofra de, ɛyɛ dɛn ara a, ɔyɛ abofra. Asɛm bi a ɔsomafo Paulo kyerɛwee foa saa asɛm no so. Ɔkaa sɛ: “Meyɛ akokoaa no, mekasae sɛ akokoaa, midwen sɛ akokoaa, misusuw nsɛm ho sɛ akokoaa.” (1 Korintofo 13:11) Robert a yɛaka n’asɛm no kaa sɛ: “Ade biako a ɛboa me ne sɛ, mekae nneɛma bi a meyɛɛ no me mmofraberem, na ɛno ma mete mmofra no ase, na minya wɔn ho abotare.”\nMɛnyɛ wo ba kai-kai! Ɛno nso nkyerɛ sɛ ɔyɛ bɔne a mɛnka. Ansa na wobɛteɛ wo ba so no, susuw nneɛma ho kɔ akyiri sɛnea ɛbɛyɛ a wo nteɛso no bɛyɛ nea ɛfata. Eyi ho hia efisɛ ɛsono abofra biara ne sɛnea ɔte, nneɛma a otumi yɛ ne nea ɛboro n’ahoɔden so.\nWOKA A, YƐ\nMalaki 3:6 ka sɛ: “Mene Yehowa; mensakrae.” Esiane sɛ Onyankopɔn nsakra nti, ɛma n’asomfo koma tɔ wɔn yam. Abofra nso, sɛ ohu sɛ bere biara a wobɛka sɛ wobɛteɛ no so no, wode ɔseɛ yɛ ɔyɔ a, ɛboa no. Anyɛ saa na sɛ wo ba hu sɛ ɛnnɛ woka sei, ɔkyena na woadan no a, ɛbɛma n’adwene atu afra, na ɔrenhu nea ɔnyɛ.\nKae sɛ Yesu kaa sɛ: “Momma mo Yiw nyɛ yiw, na mo Dabi nyɛ dabi.” Ɛsɛ sɛ awofo de saa asɛm no yɛ adwuma paa. (Mateo 5:37) Ansa na wubebue w’ano ahyɛ mmara bi no, hwɛ hu sɛ ɛbɛyɛ adwuma. Sɛ woka kyerɛ wo ba sɛ ɔyɛ asoɔden a wobɛtwe n’aso a, nte ntasu ngu fam nsan mfa wo tɛkrɛma mfa; di w’asɛm so.\nƐba nteɛso a, ɛsɛ sɛ okunu ne ɔyere adwene hyia. Robert kaa sɛ: “Ebia na mmofra no adi kan akobisa wɔn maame biribi ma wampene, nanso na minnim. Sɛ wɔfa akyi bebisa me ma mepene so, na akyiri yi mibehu sɛ sɛɛ wɔadi kan akobisa wɔn maame ma wampene a, mehwɛ ma wɔde nea wɔn maame kae no yɛ adwuma.” Sɛ mmofra no ho asɛm bi sɔre, na awofo no adwene nhyia a, ɛbɛyɛ papa sɛ wɔn mmienu nkutoo besusuw ho na wɔn ano akɔ bɛnkoro mu ansa na wɔatu ho anammɔn.\nNTEƐSO HO HIA\nSɛ Yehowa de nteɛso ma a, ɔyɛ no ɔdɔ mu, ɔyɛ no sɛnea ɛfata, na ɔka nso a, ɔyɛ. Enti, sɛ wusuasua Yehowa a, ɛbɛboa wo mma. Sɛ wode akwankyerɛ pa ma wo mma a, wobetumi abɛyɛ mpanyin pa. Bible ka sɛ: “Tete abofra wɔ ɔkwan a ɛfata so; sɛ onyin a, ɔremfi ho.”—Mmebusɛm 22:6.\nNteɛso A Egyina Bible So . . .\nWɔyɛ no ɔdɔ mu: Nteɛso bɛyɛ adwuma a, ɛsɛ sɛ woyɛ no ɔdɔ mu. Wode abufuw ba mu pɛ, wasɛe asɛm no. Enti, sɛ biribi si na wuntumi nhyɛ w’abufuw so a, twɛn, wo bo dwo a na woateɛ wo ba so.\nWɔyɛ no sɛnea ɛfata: Bɔ mmɔden hwehwɛ nsɛm mu yiye. Kae sɛ, ɛsono abofra biara ne sɛnea ɔte, nneɛma a otumi yɛ ne nea ɛboro n’ahoɔden so.\nWoka a, yɛ: Sɛ woka kyerɛ wo ba sɛ ɔyɛ asoɔden a wobɛtwe n’aso a, nte ntasu ngu fam nsan mfa wo tɛkrɛma mfa; di w’asɛm so.\nSɛnea Wobɛtete Wo Babun\nNteɛso yɛ nkyerɛkyerɛ. Bible nnyinasosɛm betumi aboa ma woakyerɛkyerɛ wo babun ma wayɛ osetie sen sɛ ɔbɛtew atua.


启示录 4 CCB – Adiyisɛm 4 AKCB | Biblica\n启示录 4 CCB – Adiyisɛm 4 AKCB\nƆsoro Pon A Wɔabue\n1Eyi akyi no, mehwɛ huu ɔpon a abue wɔ ɔsoro. Na nne bi akasa akyerɛ me pɛn na nnyigyei a ɛte sɛ torobɛnto no kae se, “Foro bra ha, na mɛkyerɛ wo nea ɛsɛ sɛ esi wɔ eyi akyi.” 2Prɛko pɛ, na Honhom no faa me. Na ahengua bi si ɔsoro hɔ a obi te so. 3Na nʼanim hyerɛn te sɛ ahwehwɛbo ne bogyanambo. Na nyankontɔn a ɛte sɛ ahabammonobo atwa ahengua no ho ahyia. 4Na ahengua nketewa aduonu anan atwa ahengua kɛse no ho ahyia a mpanyimfo aduonu anan na wɔtete so a wɔhyehyɛ ntade fitafitaa ne sikakɔkɔɔ ahenkyɛw. 5Na anyinam ne aprannaa bobɔ mu fi ahengua no mu. Na akanea ason a wɔasosɔ redɛw wɔ ahengua no anim. Eyinom yɛ Onyankopɔn ahonhom ason. 6Na biribi te sɛ ahwehwɛ po a ɛyɛ kurunnyenn sɛ ahwehwɛ da ahengua no anim.\nMfimfini hɔ na ateasefo baanan a ani tuatua wɔn anim ne wɔn akyi na wɔatwa ahengua no ho ahyia wɔ. 7Na ɔteasefo a odi kan no te sɛ gyata; nea ɔto so abien no te sɛ nantwi ba; nea ɔto so abiɛsa no anim te sɛ onipa; na nea ɔto so anan no te sɛ ɔkɔre a ɔretu. 8Na ateasefo baanan no mu biara wɔ ntaban asia a ani tuatua akyi ne anim nyinaa. Anadwo ne awia nyinaa na wɔto dwom se,\nne Awurade Nyankopɔn Tumfo a\n9Saa ateasefo baanan no to nnwom de hyɛ nea ɔte ahengua no so a ɔte hɔ daa daa no anuonyam, de ma no nidi, da no ase. Sɛ wɔyɛ saa a, 10mpanyimfo aduonu anan no butubutuw nea ɔte ahengua no so no anim som nea ɔte hɔ daa daa no. Wɔtow wɔn ahenkyɛw gu ahengua no anim ka se:\n11“Yɛn Awurade ne Nyankopɔn,\nwofata sɛ wunya anuonyam, nidi ne tumi,\nefisɛ wo na wobɔɔ nneɛma nyinaa,\nna wo pɛ mu nti na wɔte hɔ.”\nAKCB : Adiyisɛm 4


ASƐM A ƐDA SO Atoyerɛnkyɛm Si a—Nea Wobɛyɛ De Agye Wo Ho ne Afoforo\nNea Woyɛ a Wommɔ Ka—Anyinam Ahoɔden ne Pɛtro\nBIBLE NO ADWENE Akodi\nMMOA A WƆDE MA ABUSUA NO Ɛyɛ Papa sɛ Yɛde Yɛn Nkwa Bɛto Asiane Mu Agyigye Yɛn Ani?\nNSASE NE NNIPA Kazakhstan Nsrahwɛ\nWƆBƆE ANAA? Sɛnea Ɛpo Mu Mmoa Bi Konkuro Te\nAdɛn Nti na Monkɔ Ɔko?\nNyan! | No. 5 2017\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Kongo Korean Lingala Lithuanian Luganda Luvale Macedonian Malagasy Malayalam Maltese Myanmar Ndebele (Zimbabwe) Nepali Norwegian Oromo Pangasinan Papiamento (Aruba) Papiamento (Curaçao) Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Yoruba Zulu\n“Sɛ keteke retwam wɔ asase ase a, na makogyina ho. Sɛnea keteke no de mmirika retwam no ma me koma bɔ kim-kim, na wei ma ɛyɛ te sɛ nea me werɛ afi me haw.”—Leon. *\n“Sɛ mikogyina bepɔw tenten bi so na metow me ho to nsu mu a, anibu kakraa bi ntam deɛ, me ho tɔ me. Ɛyɛ a ɛma m’ani gye, nanso ɛtɔ mmere bi a na misuro.”—Larissa.\nMmerante ne mmabaa pii te sɛ Leon ne Larissa. Ɛyɛ a wɔpɛ sɛ wɔhwɛ sɛ dɛn na wobetumi ayɛ. Enti ɛtɔ mmere bi a wɔde wɔn nkwa to asiane mu de gyigye wɔn ani. Wunyae a anka wobɛyɛ bi anaa? Sɛ saa a, ɛnde asɛm yi bɛboa wo.\nSɛ obi de ne nkwa to asiane mu gyigye n’ani a, etumi ka no hɔ. Ebetumi ama w’ani agye bere tiaa bi, nanso ɛnkyɛ na anigye no atu ayera ama wopɛ pii aka ho. Ná Marco nso kogyina keteke kwan ho wɔ asase ase te sɛ Leon. Marco kaa sɛ: “M’ani gye bere tiaa bi. Nanso, ɛyɛ a na mepɛ anigye no bi aka ho. Mewie no na ayɛ nkɔbesie.”\nNá Justin tumi hyɛ mpaboa a taes hyehyɛ ase de kɔ mmirika wɔ kwan so. Sɛ kar retwam a, na waso kar no mu di akyi. Ɔkaa sɛ: “Ná mepɛ sɛ nkurɔfo bɔ gye me so, nanso ewiee ase no, mikopuee ayaresabea.”\nAtipɛnfo nhyɛso mma wuntumi mfa w’adwene nyɛ adwuma yiye. Aberante bi a yɛfrɛ no Marvin kaa sɛ: “Me nnamfo hyɛɛ me sɛ memforo aborosan tenteenten bi a memfa atwedeɛ, na afei nso meremfa biribiara mmɔ me ho ban. Wɔkaa sɛ: ‘Yere wo ho. Wubetumi.’ Ná misuro paa. Mereforo nyinaa na me ho repopo.” Larissa a yɛadi kan aka ne ho asɛm no kaa sɛ: “Meyɛɛ nea obiara yɛe no bi. Ná midi wɔn akyi kɛkɛ.”\nEbinom nso fa Intanɛt so daadaa afoforo. Nnipa a wɔde wɔn nkwa to asiane mu gyigye wɔn ani no, wɔkamfo wɔn wɔ Intanɛt so, na wɔma ɛyɛ te sɛ nea asiane biara nni mu. Nea ɛyɛ nwonwa mpo ne sɛ, sɛ wɔde video a ɛtete saa to Intanɛt so a, wobɛbɔ w’ani no, na nnipa a ahwɛ nyɛ asɛm ketewa. Wei ma nkurɔfo a wɔde wɔn nkwa to asiane mu no gye din, na afoforo gye wɔn tom.\nNhwɛso bi ni. Video no pii wɔ hɔ a, wubehu nea wɔfrɛ no parkour no wom. Parkour kyerɛ sɛ ɔdan, ɔfasu, anaa atrapoe bi wɔ hɔ, ɛnna nkurɔfo tu mmirika fa so, wohuruhuruw fa so, anaa wɔforo no ntɛmtɛm a wɔmfa biribiara mmɔ wɔn ho ban. Sɛ nkurɔfo hwɛ video ahorow yi a, ɛma wonya nsusuwii mmienu bi a wonnim sɛ ɛyɛ nnaadaa: (1) Asiane biara nni mu saa. (2) Obiara reyɛ bi. Dɛn na efi mu ba? Ɛbɛyɛ wo sɛ, wo nso fa wo nkwa kɔto asiane mu yɛ nneɛma bi hwɛ.\nWopɛ sɛ wuhu baabi a wubetumi ayɛ ade akodu a, kwan pa wɔ hɔ. Bible ka sɛ: “Apɔwmuteɛteɛ so wɔ mfaso kakra.” (1 Timoteo 4:8) Nanso Bible san ka sɛ, ma ‘w’adwenem nna hɔ.’ (Tito 2:12) Wobɛyɛ dɛn ayɛ saa?\nHu asiane a ɛwom. Bible ka sɛ: “Onitefo yɛ n’ade nimdeɛ mu, na ɔkwasea trɛw nkwaseasɛm mu.” (Mmebusɛm 13:16) Ansa na wubesusuw ho sɛ wode wo ho bɛhyɛ dwumadi bi mu no, hu asiane a ɛwom. Bisa wo ho sɛ: ‘Nea mepɛ sɛ meyɛ yi, ɛbɛma mede me nkwa ato kyakya anaa mapira me ho?’—Bible mu asɛm: Mmebusɛm 14:15.\nFa nnamfo a wobu nkwa. Nnamfo pa renka nkyerɛ wo sɛ yɛ biribi a ɛde wo nkwa bɛto asiane mu anaa biribi a wompɛ sɛ wobɛyɛ. Larissa kaa sɛ: “Bere a na mepɛ sɛ meyɛ biribi no, nnamfo pa boaa me ma misisii gyinae pa. Mesesaa me nnamfo no, ɛmaa m’asetena nso sesae.”—Bible mu asɛm: Mmebusɛm 13:20.\nBisa wo ho sɛ: ‘Nea mepɛ sɛ meyɛ yi, ɛbɛma mede me nkwa ato kyakya anaa mapira me ho?\nWubetumi agye w’ani a womfa wo nkwa nto asiane mu. Nhoma bi kaa sɛ, sɛ obi renyin a, “osua sɛnea ɔbɛhyehyɛ mmara ama ne ho ne baabi a ɔpɛ sɛ ɔyɛ nneɛma kodu.” (Adolescent Risk Behaviors) Sɛ wopɛ sɛ wohwɛ nea wutumi yɛ a, yɛ no wɔ baabi a worempira, na fa nneɛma papa bɔ wo ho ban, na hyehyɛ mmara bi ma wo ho.\nNya obu amapa. Sɛ wode ahokokwaw gyina asetenam nsɛnnennen ano a, ɛno na nkurɔfo bebu wo, na ɛnyɛ wo nkwa a wode bɛto asiane mu agyigye w’ani. Larissa kaa sɛ: “M’asetena fã a mede me nkwa too asiane mu no, nea mede hyɛɛ ase ne sɛ, na mikogyina bepɔw tenten bi so tow me ho to nsu mu. Misuae sɛ mɛka dabi a, anka eye.”\nAsɛm no tiatwa mu ne sɛ: Sɛ́ anka wode wo nkwa bɛto asiane mu kɛkɛ de agyigye w’ani no, susuw nneɛma ho yiye na paw nea wode gye w’ani nyansam.—Bible mu asɛm: Mmebusɛm 15:24.\n^ nky. 4 Wɔasesa edin ahorow no bi wɔ asɛm yi mu.\n“Onitefo hwɛ n’anammɔn yiye.”—Mmebusɛm 14:15.\n“Nea ɔne anyansafo nantew no bɛyɛ onyansafo.”—Mmebusɛm 13:20.\n“Nkwa kwan kɔ soro ma nhumufo, na ɔkwati Adamoa a ɛwɔ ase no.”—Mmebusɛm 15:24.\n“Sɛnea wuhu anigye a ɛwom no, saa ara na ɛsɛ sɛ wuhu asiane nso a ɛwom. Adeɛ yi, aberante anaa ababaa biara nni hɔ a ɔpɛ sɛ ɔtena mmubuafo agua mu.”\n“Sɛ wo nnamfo rekɔyɛ biribi a wompɛ sɛ wobɛyɛ a, ne papa mu no, nni wɔn akyi. Sɛ wunya kodu hɔ deɛ a, ɛnde na aka akyi dodo; wuntumi nka dabi, na wuntumi nsesa w’adwene nso.”\nNo. 5 2017 | Atoyerɛnkyɛm Si a—Nea Wobɛyɛ De Agye Wo Ho ne Afoforo\nNYAN! No. 5 2017 | Atoyerɛnkyɛm Si a—Nea Wobɛyɛ De Agye Wo Ho ne Afoforo\nNkwa Yɛ Akyɛde a Ɛnsɛ sɛ Wototo no Ase


Mfatoho A Wɔdze Kyerɛkyerɛ | Akenkan & Nkyerɛkyerɛ\nMfatoho A Wɔdze Kyerɛkyerɛ\nDZA ƆSƐ DƐ EYƐ: Fa mfatoho a n’ase tse nnyɛ dzen na w’etsiefo no enyi bɛgye ho, na aber kor no ara ɔbɛkyerɛkyerɛ wo nsɛntsitsir mu no dzi dwuma na ama wo nkyerɛkyerɛ eetu mpon.\nFa mfatoho a n’ase tse nnyɛ dzen dzi dwuma. Sũasua Jesus, na fa ndzɛmba nketsenketse kyerɛkyerɛ ndzɛmba akɛse mu, na fa ndzɛmba a n’ase tse nnyɛ dzen kyerɛkyerɛ dza n’ase tse yɛ dzen mu. Mma mmfa nsɛm a no ho nnhia nnhyehyɛ wo mfatoho no mu, annyɛ dɛm a ne ntseasee bɛyɛ dzen. Hwɛ hu dɛ wo mfatoho no mu nsɛm no fa esuadze a epɛ dɛ ekyerɛ no ho ankasa. Sɛ edze nsɛm bi a mfaso nnyi do anaa ɔmmfa asɛm no ho ba mu a, obotum ama w’etsiefo no adwen etu afora.\nFa w’enyiwa to famu. Hwɛ ndzɛmba a etwa wo ho ehyia, sũa asafo nwoma ahorow, na tsie hɔn a wonyim nkyerɛkyerɛ yie no. Ereyɛ dɛm nyina nna erehyɛ mfatoho a ibotum dze edzi dwuma ma wo nkyerɛkyerɛ etu mpon no nsew. Afei kyerɛw to beebi na fa sie.\nMa dza ɔbɔboa w’etsiefo no ntsena w’adwen mu. Fa ndzɛmba a w’etsiefo no dze dzi dwuma na hɔn enyi gye ho no yɛ mfatoho. Hwɛ yie na wo mfatoho no annhyɛ hɔn fɛr anaa annhaw hɔn.\nFa kyerɛkyerɛ asɛntsitsir no mu. Nsɛntsitsir no na ɔsɛ dɛ ema ho mfatoho, na nnyɛ nsɛm nketsenketse biara kɛkɛ. Hwɛ hu dɛ nnyɛ mfatoho no ara kɛkɛ na nyia oritsie wo no bɛkaa, mbom esuadze a ɔwɔ mu no so.\nMA W’ENYI NKU AKENKAN NA NKYERƐKYERƐ HO—VIDEO AHOROW\nEbɛyɛ dɛn dze mfatoho a otu mpon edzi dwuma dɛ Ɔkyerɛkyerɛfo Kɛse no?\nAkenkan Na Nkyerɛkyerɛ—Mfatoho A Wɔdze Kyerɛkyerɛ


Kohatfo adwuma (1-20)\nGersonfo adwuma (21-28)\nMerarifo adwuma (29-33)\nNnipa a wɔkan wɔn no dodow (34-49)\n4 Na Yehowa ka kyerɛɛ Mose ne Aaron sɛ: 2 “Monkan Kohatfo+ a wɔwɔ Lewifo mu, na munhu nnipa dodow a wɔwɔ wɔn mmusua mu ne wɔn agyanom abusuafi. 3 Monkan wɔn a wɔadi mfe 30+ kosi mfe 50+ a wɔyɛ adwuma wɔ ahyiae ntamadan no mu no nyinaa.+ 4 “Eyi ne adwuma a Kohatfo bɛyɛ wɔ ahyiae ntamadan no mu;+ ɛyɛ ade kronkron paa. Ɛne sɛ: 5 Sɛ wɔretu* afi baabi a wɔsoɛe no a, Aaron ne ne mma no bɛba ɔsom ntamadan no mu abeyi ntwamutam no,+ na wɔde akata Adanse Adaka+ no ho. 6 Afei wɔde sukraman* nhoma bɛkata so, na wɔde ntama bruu agu so, na wɔde ɛho nnua a wɔde soa no+ ahyehyɛ nea ɛhyɛ. 7 “Bio nso, ɔpon a wɔhyehyɛ paanoo a wɔde kyerɛ wɔ so no,+ wɔde ntama bruu bɛsɛw so, na wɔde nyowa ne nkuruwa nketewa ne nkankyee ne nkuruwa akɛse no asisi so, nkuruwa akɛse a wɔde nsã a wɔde bɔ nsã afɔre gu mu no;+ paanoo a esisi so daa no,+ ensisi so. 8 Afei wɔde ntama kɔkɔɔ begu so, na wɔde sukraman nhoma akata so, na wɔde ɛho nnua a wɔde soa no+ ahyehyɛ nea ɛhyɛ. 9 Bio nso, wɔde ntama bruu bɛkata kaneadua+ a wɔde nkanea sisi so no ho, ne ɛho nkanea,+ ne ɛho nneɛma a wɔde fa ogya,+ ne nkankyee a wɔde ogya gu mu no ho, ne nneɛma a wɔde kanea mu ngo gu mu no nyinaa ho. 10 Afei wɔde sukraman nhoma nkataso bedura kaneadua no ne ɛho nneɛma nyinaa ho, na wɔde ato dua a wɔde bɛsoa no so. 11 Ɛno akyi no, wɔde ntama bruu bɛfa sika kɔkɔɔ afɔremuka no+ ho, na wɔde sukraman nhoma akata so, na wɔde ɛho nnua a wɔde soa no+ ahyehyɛ nea ɛhyɛ. 12 Na wɔde nneɛma a wɔde som wɔ kronkronbea hɔ no nyinaa+ begu ntama bruu mu, na wɔde sukraman nhoma afa ho, na wɔde ato dua a wɔde bɛsoa no so. 13 “Wɔnsesaw afɔremuka no mu nsõ* mfi mu,+ na wɔmfa ntama afasebiri nkata so. 14 Afei wɔmfa nneɛma a wɔde som wɔ afɔremuka no so nyinaa ngu so. Nneɛma no ne, nkankyee a wɔde ogya gu mu, adinam, sofi, ne nkankyee, kyerɛ sɛ, nneɛma a wɔde yɛ afɔremuka no so adwuma nyinaa.+ Wowie a, wɔmfa sukraman nhoma nkataso nkata so, na wɔmfa ɛho nnua a wɔde soa no+ nhyehyɛ nea ɛhyɛ. 15 “Sɛ wɔretu afi baabi a wɔsoɛe no a, Aaron ne ne mma bɛkata kronkronbea no ne nneɛma a ɛwɔ kronkronbea hɔ no nyinaa ho.+ Wowie a, na Kohatfo no aba hɔ abɛsoa.+ Nanso, ɛnsɛ sɛ wɔde wɔn ho ka kronkronbea no, anyɛ saa a, wobewu.+ Eyinom ne Kohatfo no asɛde* a wɔwɔ wɔ ahyiae ntamadan no ho. 16 “Ɔsɔfo Aaron ba Eleasar+ na ɔbɛhwɛ ngo a wɔde begu kanea mu,+ ne aduhuam,+ ne daa aduan afɔre, ne ɔsrango no+ so. Ɔno na ɔbɛhwɛ ɔsom ntamadan no nyinaa ne emu nneɛma nyinaa so; kronkronbea no ne ɛho nneɛma nyinaa nso ka ho.” 17 Yehowa toaa so ka kyerɛɛ Mose ne Aaron sɛ: 18 “Monhwɛ na wɔantwa Kohatfo mmusua+ amfi Lewifo mu. 19 Monyɛ eyi mma wɔn na wɔatena nkwa mu na wɔamma nneɛma a ɛyɛ kronkron paa+ no ho ammewuwu. Aaron ne ne mma bɛba ɔsom ntamadan no mu abɛkyerɛ adwuma a obiara bɛyɛ ne nea ɔbɛsoa. 20 Ɛnsɛ sɛ wɔba hɔ* ma wɔn ani bɔ nneɛma kronkron no so ketekete mpo na wɔanwu.”+ 21 Afei Yehowa ka kyerɛɛ Mose sɛ: 22 “Monkan Gersonfo+ nhu nnipa dodow a wɔwɔ wɔn agyanom abusuafi ne wɔn mmusua mu. 23 Monkan wɔn a wɔadi mfe 30 kosi mfe 50 a wɔyɛ adwuma wɔ ahyiae ntamadan no mu no nyinaa. 24 Adwuma a Gersonfo mmusua bɛyɛ ne nneɛma a wɔbɛsoa ni:+ 25 Wɔbɛsoa ɔsom ntamadan no ho ntama,+ ne ahyiae ntamadan no ho ntama, ne ne nkataso, ne sukraman nhoma nkataso a egu so,+ ne ntama a ɛsɛn ahyiae ntamadan no kwan ano,+ 26 ne ntama a ɛsensɛn adiwo no ho,+ ne ntama* a ɛwɔ adiwo no ano,+ adiwo a ɛwɔ ɔsom ntamadan no ne afɔremuka no ho no, ne ɛho nhama, ne ɛho nneɛma nyinaa ne biribiara a wɔde yɛ ɛho adwuma. Ɛno ne wɔn adwuma. 27 Aaron ne ne mma na wɔbɛhwɛ Gersonfo+ nnwuma ne nneɛma a wɔbɛsoa nyinaa so. Mode nnesoa yi nyinaa bɛma wɔn; ɛno na ɛbɛyɛ wɔn adwuma. 28 Eyi ne adwuma a Gersonfo mmusua bɛyɛ wɔ ahyiae ntamadan no mu,+ na ɔsɔfo Aaron ba Itamar na ɔbɛhwɛ wɔn adwuma no so.+ 29 “Na Merarifo+ no de, monkan wɔn nhu nnipa dodow a wɔwɔ wɔn mmusua mu ne wɔn agyanom abusuafi. 30 Monkan wɔn a wɔadi mfe 30 kosi mfe 50 a wɔyɛ adwuma wɔ ahyiae ntamadan no mu no nyinaa. 31 Adwuma a wɔbɛyɛ wɔ ahyiae ntamadan no ho ni:+ wɔbɛsoa ɔsom ntamadan nnua no,+ ne ne mmeamu,+ ne ɛho adum no,+ ne ne nnyinaso,+ 32 adum+ a atwa adiwo no ho ahyia, ne adum no nnyinaso,+ ne nnua a wɔde bɔ ntamadan no mu tim fam,+ ne ɛho nhama ne emu nneɛma nyinaa, ne eyinom ho adwuma biara. Mommɔ obiara din na monkyerɛ no nneɛma a ɔbɛsoa. 33 Eyi ne adwuma a Merarifo mmusua+ bɛyɛ wɔ ahyiae ntamadan no mu, na ɔsɔfo Aaron ba Itamar na ɔbɛhwɛ wɔn adwuma no so.”+ 34 Afei Mose ne Aaron ne asafo no mu mpanyimfo+ no kan Kohatfo+ huu nnipa dodow a ɛwɔ wɔn mmusua ne wɔn agyanom abusuafi, 35 wɔn a wɔadi mfe 30 kosi mfe 50 a wɔyɛ adwuma wɔ ahyiae ntamadan no mu no nyinaa.+ 36 Nnipa a wɔkan wɔn wɔ wɔn mmusua mu no, wɔn nyinaa dodow yɛ 2,750.+ 37 Wɔkan eyinom wɔ Kohatfo mmusua no mu, wɔn a wɔyɛ adwuma wɔ ahyiae ntamadan no ho nyinaa. Mose ne Aaron kan wɔn sɛnea Yehowa ka kyerɛɛ Mose no.+ 38 Na wɔkan Gersonfo+ huu nnipa dodow a ɛwɔ wɔn mmusua mu ne wɔn agyanom abusuafi, 39 wɔn a wɔadi mfe 30 kosi mfe 50 a wɔyɛ adwuma wɔ ahyiae ntamadan no mu no nyinaa. 40 Nnipa a wɔkan wɔn wɔ wɔn mmusua mu ne wɔn agyanom abusuafi no, wɔn nyinaa dodow yɛ 2,630.+ 41 Eyinom ne Gersonfo mmusua a wɔkan wɔn, wɔn a wɔyɛ adwuma wɔ ahyiae ntamadan no mu no nyinaa. Mose ne Aaron kan wɔn sɛnea Yehowa ka kyerɛɛ Mose no.+ 42 Na wɔkan Merarifo huu nnipa dodow a ɛwɔ wɔn mmusua mu ne wɔn agyanom abusuafi, 43 wɔn a wɔadi mfe 30 kosi mfe 50 a wɔyɛ adwuma wɔ ahyiae ntamadan no mu no nyinaa.+ 44 Nnipa a wɔkan wɔn wɔ wɔn mmusua mu no, wɔn nyinaa dodow yɛ 3,200.+ 45 Eyinom ne Merarifo mmusua a wɔkan wɔn, wɔn a wɔyɛ adwuma wɔ ahyiae ntamadan no mu no nyinaa. Mose ne Aaron kan wɔn sɛnea Yehowa ka kyerɛɛ Mose no.+ 46 Enti Mose ne Aaron ne Israel mpanyimfo no kan Lewifo yi nyinaa huu nnipa dodow a ɛwɔ wɔn mmusua mu ne wɔn agyanom abusuafi. 47 Ná wɔadi mfe 30 kosi mfe 50, na na wɔn nyinaa yɛ adwuma wɔ ahyiae ntamadan no mu, na na wɔsoa ɛho nneɛma.+ 48 Nnipa a wɔkan wɔn no nyinaa dodow yɛ 8,580.+ 49 Wɔkan wɔn sɛnea Yehowa nam Mose so kae no. Wɔkan wɔn sɛnea obiara adwuma ne n’adesoa te. Sɛnea Yehowa ka kyerɛɛ Mose no, saa ara na wɔkan wɔn.\n^ Anaa “Israelfo no retu.”\n^ Nt., “adesoa.”\n^ Anaa “Kohatfo no ba hɔ.”


‘Din Pa Ye Sen Ahonyade Pii’ (Mmebusɛm 22:1)\nSɛ obi wɔ din pa a, ɛma nkurɔfo nya ne mu awerɛhyem na wobu no\nDIN pa ho hia paa. Aman bi so no, ɛho hia araa ma wɔwɔ mmara a wɔde bɔ din pa a obi wɔ ho ban. Nea wɔyɛ de bɔ din pa a obi wɔ ho ban no, ebi ne sɛ mmara wɔ hɔ a etia ntwatoso (asɛm a wɔkyerɛw anaa wotintim de sɛe obi din) ne ntwiri (asɛm a wɔka de sɛe obi din). Wei ma yɛkae tete asɛm yi: “Din pa na ɛsɛ sɛ wɔpaw, na ɛnyɛ ahonyade pii; anuonyam ye sen dwetɛ ne sika mpo.” (Mmebusɛm 22:1) Yɛbɛyɛ dɛn anya din pa ne obu afi afoforo hɔ? Ɛho afotu pa bebree wɔ Bible mu.\nMa yɛnhwɛ ɛho nhwɛso wɔ Dwom 15. Ɛhɔ no, odwontofo no bisaa sɛ: “Hena na ɔbɛsoɛ [Onyankopɔn] ntamadan mu?” Ɔmaa ho mmuae sɛ: ‘Nea ɔyɛ adetrenee, na ɔka nokwasɛm ne komam. Ɔnsɛe nkurɔfo din. Ɔnyɛ ne yɔnko bɔne, na ne mfɛfo nso, ɔmmɔ wɔn ahohora. Ommu onipa huhuni hwee n’ani so. Sɛ ɔka ntam na etia no mpo a, ɔnsesa n’ano. Na onnye adanmude.’ (Dwom 15:1-5) Sɛ wuhu sɛ obi de Bible mu afotu pa yi rebɔ ne bra a, woremmu no anaa?\nAhobrɛase nso yɛ su foforo a ɛma obi nya obu. Mmebusɛm 15:33 ka sɛ: “Ahobrɛase di anuonyam anim.” Susuw wei ho hwɛ: Sɛ obi wɔ ahobrɛase a, ohu baabi a ɛsɛ sɛ ɔyɛ nsakrae, na ɔyere ne ho yɛ ho adwuma. Afei sɛ ɔfom obi a, ɛnyɛ den mma no sɛ ɔbɛpa kyɛw. (Yakobo 3:2) Nanso sɛ obi yɛ ahantan a ɔnyɛ saa. Mmom ɛnkyɛ na ne bo afuw. Mmebusɛm 16:18 ka sɛ: “Ahantan di ɔsɛe anim, na ahomaso honhom di asehwe anim.”\nNanso sɛ obi sɛe din pa a wowɔ no nso ɛ? Ɛsɛ sɛ wofa abufuw na wopere wo ho yɛ ade anaa? Bisa wo ho sɛ: ‘Sɛ meyɛ sɛ mɛma nkurɔfo ahu sɛ asɛm no nyɛ nokware a, ɛno mmom remma mentrɛw atosɛm no mu anaa?’ Ɛwom ɛtɔ mmere bi a, sɛ wode obi fa mmara kwan so a, ɛboa. Nanso Bible ma yɛn afotu a nyansa wom sɛ: “Mpere wo ho nkɔtwe manso.” Mmom, “asɛm a ɛwɔ wo ne wo yɔnko ntam” no, wo ne no nkɔka. (Mmebusɛm 25:8, 9) * Wode ntoboase di ho dwuma saa a, ɛremma wommɔ ka nkɔtwe manso wɔ mmara kwan so.\nBible nyɛ nyamesom nhoma kɛkɛ. Ɛsan yɛ nhoma a ɛkyerɛ yɛn kwan wɔ abrabɔ mu, na yebetumi de yɛn ho ato so. Emu afotusɛm no, nyansa wom. Sɛ obi de yɛ adwuma a, ɛma onya su ahorow a ɛbɛma afoforo abu no na wanya din pa.\n^ nky. 5 Yɛhwɛ Mateo 5:23, 24; 18:15-17 a, yebenya Bible afotusɛm pii a ɛbɛma yɛahu sɛnea yebesiesie yɛne afoforo ntam akasakasa.\nDɛn paa na ɛwɔ Bible ho a ɛmaa nkurɔfo de wɔn nkwa bɔɔ afɔre sɛ wɔn ankasa benya bi akenkan?


Sɛ yɛka sɛ fa Yesu sɛ wo kra agyenkwa a na aseɛ ne sɛn?\nAsɛmbisa: Sɛ yɛka sɛ fa Yesu sɛ wo kra agyenkwa a na aseɛ ne sɛn?\nMmuaeɛ: So woagye Yesu Kristo sɛ wo kra agyenkwa? sɛ wobɛte saa asɛmbisa yi ase a, gye sɛ wonim deɛ saa nsɛmfua yi mu biara kyerɛ: ‘Yesu Kristo’, ‘Ankorankora’ ne ‘Agyenkwa.’\nHwan ne Yesu Kristo? Nnipa dodoɔ no ara nim Yesu Kristo sɛ; ɔyɛ nipa pa, ɔkyerɛkyerɛfoɔ pa, ɛbi mpo ka sɛ ɔyɛ Nyankopɔn diyifoɔ, Saa nsɛm yi nyinaa yɛ nokorɛ, nanso ɛnka deɛ Yesu yɛ pɔtee. Twerɛ Kronkron ka sɛ, Yesu yɛ Nyankopɔn a ɛwɔ homan fam (Yohane 1:1,14). Nyankopɔn baa wiase bɛkyerɛkyerɛɛ, bɛsaa yɛn yadeɛ, bɛtenetenee yɛn, de yɛn bɔnee bɛkyɛɛ yɛn – na afei owu maa yɛn! Yesu Kristo yɛ Nyankopɔn, ɔbɔadeɛ, Nyankopɔn tumfoɔ. So woagye Yesu adi anaa?\nHwan ne agyenkwa, na adeɛn koraa na yɛhia agyenkwa? Twerɛ Kronkron ka sɛ, yɛn nyinaa ayɛ bɔne (Romanfoɔ 3:10-18). Saa bɔne yi ho asotwe ne Nyankopɔn abufuo ne na atemmuo. Asotwe a eni awieeɛ na ɛsɛ onipa biara a ɔbɛyɛ bɔne atia Onyankopɔn teasefoɔ. (Romanfoɔ 6:23, Adiyisɛm 20:11-15). Wei nti na onipa biara hia nkwagyeɛ no.\nYesu Kristo baa wiase bewu sii yɛn anan mu. Yesu wuo no na atua yɛn bɔne so ka (2 Korintofoɔ 5:21). Yesu wu maa yɛn (Romanfoɔ 6:23). Yesu tua yɛn ka nyinaa maa yɛn a ɛenni sɛ yɛtua hwee bio. Yesu wusureeɛ no na ɛma yɛn awerɛhwɛmu sɛ ne mogya no so yɛn bɔne so ka tua. Wei nti na Yesu nko ara ne agyenkwa no. Yohane 14:6; Asomafoɔ no nnwuma 4:12) So wogye Yesu di sɛ ɔyɛ w’agyenkwa?\nSo Yesu yɛ wo kra agyenkwa? Nnipa dodoɔ no ara dwen sɛ kristosom ne sɛ; wobɛkɔ asɔre, na wadi asɔre no nhyehyɛeɛ so, na woannyɛ bɔne sononko bi. Daabi nnyɛ wei ne Kristosom. Kristosompa ne ayɔnkofa a wone Yesu Kristo wɔ. ɛnne sɛ, woagye Yesu sɛ woagyenkwa na wode wo werɛ nnyinaa ahyɛ ne mu. Obi gyidie ntumi nnye ofoforɔ nkwa. Yɛn nnwuma ntumi mma yɛn bɔnefafiri. Ɔkwan baako pɛ na yɛbɛtumi afa so anya daa nkwa; ɛnne sɛ yɛbɛfa Yesu sɛ yɛn kra agyenkwa, na yɛde yɛn ho ato no so sɛ, ne wuo no atua yɛn bɔne so ka, na ne wusɔreeɛ no na ama yɛn daa nkwa anidasoɔ (Yohane 3:16) So Yesu yɛ wo kra agyenkwa?\nSɛ wopɛ sɛ wogye Yesu sɛ wo kra agyenkwa a, ka saa nsɛm yi kyerɛ awurade. Kae sɛ, woreka saa mpaeɛ yi anaa ɔfoforɔ bi ntumi nnye wo nkwa. Nea ɛbetumi agye nnipa afiri bɔne mu ne sɛ wobɛgye Yesu ne n’adwuma a ɔbɛyɛeɛ wɔ asennua no so no adie. Saa mpaeɛ yi yɛ ɔkwan a wonam Nyankopɔn mu gyidie a wowɔ de reda no ase sɛ wɔ wo nkwagyeɛ ho. ‘Awurade Nyankopɔn, menim sɛ mayɛ bɔne atia wo a anka asotwe na ɛsɛ me. Nanso megye di sɛ Yesu Kristo atua m’asotwe so ka na menam ne mu gyidie so anya bɔnefafirie. Megye bɔnefafire no na megye di sɛ wobɛma me ahoma ama me kra. Mefa Yesu sɛ me kra agyenkwa! Meda wo ase wɔ adom ne fafirie sonowonko a me nsa aka - akyɛdeɛ a ɛte ase daa no nti! Amen!’


Awofo—Montete Mo Mma Ma Wɔnnɔ Yehowa | Ɔwɛn-Aban Adesua\nƆwɛn-Aban—Nea Adesua Nsɛm Wom | December 2019\nKENKAN WƆ Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fante Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Gokana Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Nigerian Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nADESUA ASƐM 52\nAwofo—Montete Mo Mma Ma Wɔnnɔ Yehowa\n“Mma yɛ agyapade a efi Yehowa hɔ.”—DW. 127:3.\nDWOM 134 Onyankopɔn De Mmofra Ahyɛ Awofo Nsa\n1. Dɛn na Yehowa de ahyɛ awofo nsa?\nBERE a Yehowa bɔɔ awarefo a wodi kan no, ɔde hyɛɛ wɔn mu sɛ wɔnwo. Bible ka no pefee sɛ: “Mma yɛ agyapade a efi Yehowa hɔ.” (Dw. 127:3) Saa asɛm no kyerɛ sɛn? Fa no sɛ w’adamfo paa de sika kɛse bi ama wo sɛ fa sie ma no. Wobɛte nka sɛn? Ebia ɛbɛyɛ wo dɛ sɛ w’adamfo no anya wo mu ahotoso saa. Nanso, ebia sɛnea wobɛhwɛ saa sika no so yiye begyaw wo adwinnwen. Yehowa yɛ yɛn adamfo paa, na ɔde biribi a ɛsom bo koraa sen sika ahyɛ awofo nsa. Ɔde ahyɛ awofo nsa sɛ wɔnhwɛ wɔn mma yiye na wɔmma wɔn ani nnye.\n2. Nsɛmmisa bɛn na yebesusuw ho?\n2 Sɛ awarefo bi bɛwo mma a, hena na ɔbɛkyerɛ, na bere a wɔpɛ sɛ wɔwo nso, hena na ɛsɛ sɛ ɔkyerɛ? Dɛn na awofo betumi ayɛ aboa wɔn mma ama wɔn ani agye wɔ asetenam? Yɛbɛhwɛ nnyinasosɛm bi a ɛwɔ Onyankopɔn Asɛm mu a ebetumi aboa awarefo a wɔyɛ Kristofo ama wɔasisi gyinae pa.\nSƐ AWAREFO BI SI GYINAE BI A, TE WƆN ASE\n3. (a) Sɛ awarefo bi bɛwo mma a, hena na ɔbɛkyerɛ? (b) Bible nnyinasosɛm bɛn na ɛsɛ sɛ awarefo bi nnamfo ne wɔn abusuafo ma ɛtena wɔn adwenem?\n3 Mmeae bi wɔ hɔ a, wɔhwɛ kwan sɛ nkurɔfo ware ara pɛ a, wɔbɛwo. Ebia awarefo no abusuafo ne afoforo mpo bepiapia wɔn sɛ wɔnyɛ nwo. Onua bi a ɔwɔ Asia a wɔfrɛ no Jethro ka sɛ, “Asafo no mu mpo, ebinom a wɔwɔ mma tumi ka kyerɛ awarefo a wonni mma sɛ wɔnyɛ nwo.” Jeffrey nso wɔ Asia. Ɔka sɛ, “Ebinom tumi ka kyerɛ awarefo a wonni mma sɛ, sɛ wonyin a wɔrennya obiara nhwɛ wɔn.” Nanso, sɛ awarefo bi bɛwo a, ɛyɛ wɔn ankasa asɛm. Wɔn ara na ɛsɛ sɛ wosi saa gyinae no; ɛyɛ wɔn asɛyɛde. (Gal. 6:5) Ɛwom sɛ wɔn a wɔaware foforo no nnamfo ne wɔn abusuafo pɛ sɛ awarefo no ani gye de, nanso ɛsɛ sɛ obiara hu sɛ awarefo no ara na ɛsɛ sɛ wosi gyinae sɛ wɔbɛwo anaa wɔrenwo.—1 Tes. 4:11.\n4-5. Nsɛm mmienu bɛn na ɛsɛ sɛ awarefo susuw ho, na bere bɛn na eye paa sɛ wɔyɛ saa? Kyerɛkyerɛ mu.\n4 Sɛ awarefo bi pɛ sɛ wɔwo a, nsɛm mmienu bi wɔ hɔ a ehia sɛ wosusuw ho: Nea edi kan, bere bɛn na wɔpɛ sɛ wɔwo? Nea ɛto so mmienu, mma dodow sɛn na wɔbɛwo? Bere bɛn na eye paa sɛ awarefo bi susuw saa nsɛm yi ho? Adɛn nti na nsɛm mmienu yi ho hia saa?\n5 Mpɛn pii no, ansa na nnipa mmienu bɛware no, ɛsɛ sɛ wodi kan susuw ho hwɛ sɛ wɔbɛwo anaa wɔrenwo. Adɛn ntia? Ɛfisɛ ɛho hia sɛ wɔn mmienu nyinaa adwene hyia wɔ asɛm yi ho. Afei nso, ɛsɛ sɛ wɔhwɛ hu sɛ wobetumi adi asɛyɛde a ɛte saa ho dwuma. Ebinom ayɛ wɔn adwene sɛ wɔware a, wɔbɛtwɛn afe baako anaa mfe mmienu ansa na wɔawo efisɛ wɔwo a ebegye wɔn bere ne wɔn ahoɔden pii. Wɔkyerɛ sɛ, sɛ wɔtwɛn kakra a, ɛbɛma wɔanya bere ahu wɔn ho yiye na wɔahu sɛnea aware te ankasa.—Efe. 5:33.\n6. Sɛn na mmere a yɛwɔ mu yi aka awarefo binom?\n6 Kristofo binom ayɛ sɛ wobesuasua Noa mma mmarima mmiɛnsa no ne wɔn yerenom. Wɔwaree no, wɔtwentwɛn wɔn awo so. (Gen. 6:18; 9:18, 19; 10:1; 2 Pet. 2:5) Yesu de yɛn bere yi totoo “Noa nna no” ho, na biribiara kyerɛ sɛ yɛte “mmere a emu yɛ den” mu. (Mat. 24:37; 2 Tim. 3:1) Wei nti, awarefo bi asi gyinae sɛ wɔbɛtwentwɛn wɔn awo so sɛnea ɛbɛyɛ a wɔde bere pii bɛyɛ Yehowa som adwuma.\nAwarefo a wosusuw ade ho kɔ akyiri no, sɛ wɔresusuw ho ahwɛ sɛ wɔbɛwo anaa wɔrenwo, anaasɛ mma ahe na wɔbɛwo a, ‘wɔtena ase sēsē’ ansa (Hwɛ nkyekyɛm 7) *\n7. Sɛn na nnyinasosɛm a ɛwɔ Luka 14:28, 29 ne Mmebusɛm 21:5 no bɛboa awarefo bi?\n7 Awarefo a wosusuw ade ho kɔ akyiri no, sɛ wɔresusuw ho ahwɛ sɛ wɔbɛwo anaa wɔrenwo, anaasɛ mma ahe na wɔbɛwo a, ‘wɔtena ase sēsē’ ansa. (Kenkan Luka 14:28, 29.) Awofo a wɔwɔ suahu wɔ mmofra ntetee mu ka sɛ ɛnyɛ sika nko na ehia, na mmom egye bere ne ahoɔden nso. Enti, ɛho hia sɛ awarefo susuw saa nsɛmmisa yi ho: ‘Ɛsɛ sɛ yɛn mmienu yɛ adwuma na ama yɛn abusua no anya nea yehia anaa? Nneɛma a yɛn abusua hia paa no, yɛn adwene hyia wɔ ho? Sɛ yɛn mmienu nyinaa bɛyɛ adwuma a, hena na ɔbɛhwɛ yɛn mma no? Henanom na yɛn mma no besuasua wɔn?’ Sɛ awarefo tɔ wɔn bo ase susuw saa nsɛmmisa yi ho a, na wɔretie afotu a ɛwɔ Mmebusɛm 21:5.—Kenkan.\nƆbarima a ɔdɔ ne yere bɛyɛ nea obetumi biara aboa ne yere (Hwɛ nkyekyɛm 8)\n8. Nsɛnnennen bɛn na ɛsɛ sɛ Kristofo awarefo hwɛ kwan, na dɛn na ɔbarima a ɔdɔ ne yere bɛyɛ?\n8 Ɛsɛ sɛ awofo no mu biara nya wɔn ba ho adagyew paa, efisɛ mmofra hia. Enti, sɛ awarefo bi wɔ mma pii na mmofra no bobɔ so a, ebetumi ayɛ den sɛ awofo no ani bekũ abofra biara ho sɛnea ɛsɛ. Awarefo binom a na wɔwɔ mma nkumaa pii kaa sɛ na wonhu nea wɔnyɛ mpo. Ebia daa ɔbaatan bi bɛte nka sɛ wabrɛ paa. Wei betumi ama ayɛ den sɛ obesua ade, ɔbɛbɔ mpae, na wakɔ asɛnka daa anaa? Afei nso, ebetumi ayɛ den ama no sɛ ɔkɔ Kristofo nhyiam a, ɔde n’adwene besi adesua no so na wanya so mfaso. Ɛwom, ɔbarima a ɔdɔ ne yere bɛyɛ nea obetumi biara aboa ne yere ama wɔahwɛ wɔn mma wɔ asafo nhyiam ase ne bere a wɔwɔ fie. Ɛho nhwɛso ne sɛ, obetumi aboa ne yere wɔ fie nnwuma mu. Ɔbɛyere ne ho ahwɛ ama wɔayɛ Abusua Som daa ama obiara anya so mfaso. Agya no ne n’abusua bɛkɔ asɛnka daa nso.\nSƐNEA MOBƐKYERƐKYERƐ MO MMA AMA WƆADƆ YEHOWA\n9-10. Sɛ awofo pɛ sɛ wɔboa wɔn mma a, dɛn na ehia sɛ wɔyɛ?\n9 Nneɛma bɛn saa na awofo betumi ayɛ de aboa wɔn mma ama wɔadɔ Yehowa? Wɔbɛyɛ dɛn abɔ wɔn mma ho ban afi asiane a ɛwɔ wiase bɔne yi mu ho? Yɛnhwɛ nea awofo betumi ayɛ no bi.\n10 Mommɔ mpae nhwehwɛ Yehowa mmoa. Yɛnhwɛ nea Manoa ne ne yere yɛe; wɔn na wɔwoo Samson. Bere a Manoa hui sɛ ɔne ne yere rebɛwo no, Manoa srɛɛ Yehowa sɛ ɔnkyerɛ no sɛnea wɔbɛtete wɔn ba no.\n11. Dɛn na awofo betumi ayɛ de asuasua nea Manoa yɛe a ɛwɔ Atemmufo 13:8 no?\n11 Nihad ne Alma fi Bosnia ne Herzegovina; wosuasuaa Manoa. Wɔkaa sɛ: “Sɛnea Manoa yɛe no, yɛn nso yɛsrɛɛ Yehowa sɛ ɔnkyerɛ yɛn sɛnea yebetumi ayɛ awofo pa. Yehowa faa akwan pii so buaa yɛn mpaebɔ; ɔfaa Kyerɛwnsɛm no, Bible ho nhoma, asafo nhyiam, ne amantam nhyiam so.”—Kenkan Atemmufo 13:8.\n12. Nhwɛso bɛn na Yosef ne Maria yɛ maa wɔn mma?\n12 Momfa mo nhwɛso nkyerɛkyerɛ. Nsɛm a moka ho hia, nanso sɛnea moyɛ mo ade no, ɛno paa na mo ba bɛhwɛ asuasua kɛse. Yebetumi aka sɛ Yosef ne Maria yɛɛ nhwɛso pa maa Yesu ne wɔn mma a wɔaka no. Yosef yeree ne ho yɛɛ adwuma de hwɛɛ n’abusua. Afei nso, Yosef hyɛɛ n’abusua nkuran sɛ wɔmma wɔn ani nnye Yehowa som ho. (Deut. 4:9, 10) Ɛwom sɛ na Mose Mmara no nkyerɛ sɛ ɛsɛ sɛ Yosef de n’abusua kɔ Yerusalem “afe biara” ma wokodi Twam afahyɛ no de, nanso na ɔyɛ saa. (Luka 2:41, 42) Ebia na agyanom binom a wɔwɔ Yosef bere so no benya adwene sɛ ɛyɛ den dodo sɛ wɔde wɔn abusua nyinaa bɛkɔ. Afei, ebia na wobesusuw sɛ ebegye bere pii, na wɔbɛbɔ ka pii nso. Nanso, yehu sɛ na Yosef ani gye Onyankopɔn som ho, na ɔkyerɛkyerɛɛ ne mma ma wɔn nso ani gyee Onyankopɔn som ho. Ná Maria nso nim Kyerɛwnsɛm no paa. Yebetumi aka sɛ ɔnam ne kasa ne ne nneyɛe so kyerɛkyerɛɛ ne mma sɛ wɔmma wɔn ani nnye Onyankopɔn Asɛm ho.\n13. Dɛn na awarefo bi yɛ de suasuaa Yosef ne Maria?\n13 Ná Nihad ne Alma a yɛadi kan aka wɔn ho asɛm no pɛ sɛ wosuasua Yosef ne Maria. Sɛn na ɛno boaa wɔn ma wotumi tetee wɔn babarima ma ɔdɔɔ Onyankopɔn na ɔsom no? Wɔkaa sɛ, “Yɛnam yɛn abrabɔ so kyerɛɛ yɛn ba no sɛ, sɛ obi de Yehowa afotusɛm bɔ ne bra a, eye paa.” Nihad de kaa ho sɛ, “Sɛnea wopɛ sɛ wo ba bɔ ne bra no, saa ara na ɛsɛ sɛ wo nso wobɔ wo bra.”\n14. Adɛn nti na ehia sɛ awofo hu nnipa a wɔn mma ne wɔn bɔ?\n14 Boa wo mma ma wɔmfa nnamfo pa. Ehia sɛ agya ne ɛna no nyinaa hu nkurɔfo a wɔn mma ne wɔn bɔ ne nea wɔreyɛ. Wei kyerɛ sɛ ɛsɛ sɛ awofo hu nnipa a wɔn mma ne wɔn di nkitaho wɔ sohyial media so ne mobal fon so. Mmofra no betumi asuasua nnipa a wɔte saa no suban.—1 Kor. 15:33.\n15. Dɛn na awofo betumi asua afi nea Jessie yɛe no mu?\n15 Sɛ awofo nnim kɔmputa anaa mobal fon mu mpo a, dɛn na wobetumi ayɛ? Agya bi a ɔwɔ Philippines a wɔfrɛ no Jessie ka sɛ: “Ná yennim ɛlɛtrɔnik mfiri mu. Nanso, yɛanka sɛ ɛno nti yɛrenka asiane a ɛwɔ mu no ho asɛm nkyerɛ yɛn mma.” Jessie anka sɛ onnim ɛlɛtrɔnik mfiri mu nti, ɔremma ne mma mfa nni dwuma. Ɔka sɛ: “Mehyɛɛ me mma no nkuran sɛ wɔmfa wɔn fon anaa tablɛt nsua kasa foforo, wɔmfa nsua nneɛma a yebesua wɔ asafo nhyiam ase, na wɔmfa nkenkan Bible da biara.” Sɛ mowɔ mma a, text message ne mfoni a wɔde gu intanɛt so ho afotu pa a ɛwɔ jw.org® “Mmabun” afã hɔ no, mo ne wɔn akenkan asusuw ho anaa? Mo ne wɔn ahwɛ video mmienu yi: Ɛlɛtrɔnik Mfiri De Wo Ayɛ Akoa Anaa? ne Wokɔ Sohyial Nɛtwɛk So a, Hwɛ Yie? * Wei bɛboa mo ama moakyerɛkyerɛ mo mma sɛnea wɔde fon anaa tablɛt bedi dwuma nyansam.—Mmeb. 13:20.\n16. Dɛn na awofo pii ayɛ, na dɛn na afi mu aba?\n16 Awofo pii bɔ mmɔden yɛ nhyehyɛe sɛnea ɛbɛyɛ a wɔn mma benya nnipa a wɔyere wɔn ho som Onyankopɔn ne wɔn abɔ. N’Déni ne Bomine yɛ awarefo a wɔwɔ Côte d’Ivoire. Ná wɔma ɔmansin sohwɛfo taa tena wɔn fie. N’Déni ka sɛ: “Wei boaa yɛn babarima no paa. Ofii ase yɛɛ akwampae adwuma, na seesei ɛyɛ a okosi ɔmansin sohwɛfo ananmu som.” Wubetumi ayɛ nhyehyɛe a ɛte saa ama wo mma anaa?\n17-18. Bere bɛn na ɛsɛ sɛ awofo fi ase tete wɔn mma?\n17 Montete wɔn mfi wɔn mmofraase pɛɛ. Sɛ awofo tete wɔn mma fi wɔn mmofraase pɛɛ a, ɛboa paa. (Mmeb. 22:6) Yɛnhwɛ Timoteo. Bere a onyinii no, ɔne ɔsomafo Paul tutuu akwan. Timoteo maame Eunike ne ne nana Lois tetee no fi ne “mmofraase.”—2 Tim. 1:5; 3:15.\n18 Jean-Claude ne Peace nso yɛ awarefo a wɔwɔ Côte d’Ivoire. Wɔatumi atete wɔn mma nsia nyinaa ama wɔadɔ Yehowa, na wɔresom no. Dɛn na ɛboaa wɔn ma wotumi yɛɛ saa? Wosuasuaa Eunike ne Lois. Wɔka sɛ: “Efi yɛn mma no mmofraase pɛɛ na yɛde Onyankopɔn Asɛm no duaa wɔn komam. Yɛwoo wɔn no, ankyɛ koraa na yefii ase yɛɛ saa.”—Deut. 6:6, 7.\n19. Onyankopɔn Asɛm a wode bedua wo mma komam no kyerɛ sɛn?\n19 Yehowa Asɛm a wode ‘bedua’ wo mma komam no kyerɛ sɛn? Hebri asɛmfua a wɔkyerɛɛ ase ‘fa dua’ no kyerɛ sɛ “wobɛkyerɛkyerɛ asɛm bi mu na woatĩ mu mpɛn pii.” Sɛ awofo betumi ayɛ saa a, ehia sɛ wonya bere ma wɔn mma daa. Esiane sɛ ɛsɛ sɛ awofo tĩ asɛnkoro no ara mu kyerɛ wɔn mma mpɛn pii nti, ɛtɔ da a wɔn abam betumi abu. Nanso, awofo betumi afa no sɛ ɛyɛ hokwan a wɔde bɛboa wɔn mma ama wɔate Onyankopɔn Asɛm ase na wɔde ayɛ adwuma.\nƐsɛ sɛ awofo hu sɛnea wɔbɛtete wɔn ba biara (Hwɛ nkyekyɛm 20) *\n20. Kyerɛ sɛnea Dwom 127:4 fa mmofra ntetee ho.\n20 Munhu mo mma yiye. Dwom 127 de mmofra toto agyan ho. (Kenkan Dwom 127:4.) Nneɛma a wɔde yɛ agyan gu ahorow, na ɛsono sɛnea agyan biara kɛse nso te. Mmofra nso, ɛsono sɛnea wɔn mu biara te. Enti ɛsɛ sɛ awofo hu sɛnea wɔbɛtete wɔn ba biara. Awarefo bi a wɔwɔ Israel atumi atete wɔn mma mmienu ama wɔresom Yehowa. Wɔka nea ɛboaa wɔn no ho asɛm sɛ, “Yɛne yɛn mma no suaa Bible, nanso na yɛyɛ obiara de nko.” Ɛwom, abusua ti no na ɔbɛhwɛ sɛ ebehia sɛ ɔka ne mma nyinaa bom ne wɔn sua ade anaasɛ ɔbɛyɛ obiara de nko.\nYEHOWA BƐBOA WO\n21. Mmoa bɛn na awofo betumi ahwɛ kwan sɛ Yehowa de bɛma wɔn?\n21 Ɛtɔ da a, awofo te nka sɛ ɛyɛ den dodo sɛ wɔbɛkyerɛkyerɛ wɔn mma, nanso ɛsɛ sɛ wɔkae sɛ mmofra yɛ akyɛde a efi Yehowa hɔ. Enti wayɛ krado bere nyinaa sɛ ɔbɛboa awofo. Oyi ne yam tie awofo mpaebɔ. Ɔnam Bible, ne yɛn nhoma ahorow so bua awofo mpaebɔ. Afei nso, ɔnam awofo a wɔwɔ asafo no mu a wɔwɔ osuahu no nhwɛso ne wɔn afotu so yɛ saa.\n22. Nneɛma a eye paa a awofo betumi de ama wɔn mma no, ebi ne dɛn?\n22 Nkurɔfo kyerɛ sɛ abatete yɛ mfe 20 adwuma, nanso awofo adwuma no, ɛnso hɔ ara. Nneɛma a eye paa a awofo betumi de ama wɔn mma no bi ne sɛ, wɔbɛdɔ wɔn, wobenya bere ama wɔn, na wɔde Bible atete wɔn. Ɛsono sɛnea abofra biara bɛyɛ n’ade wɔ ntetee a awofo de bɛma no no ho. Nanso, mmofra pii wɔ hɔ a, awofo a wɔdɔ Yehowa na wɔtetee wɔn. Wɔte nka te sɛ onuawa bi a wɔfrɛ no Joanna Mae. Ɔwɔ Asia, na ɔka sɛ: “Sɛ mehwɛ ntetee a m’awofo de maa me a, meda wɔn ase paa sɛ wɔteɛ me so na wɔde Yehowa ho dɔ duaa me mu. Ɛnyɛ sɛ wɔwoo me baa wiase kɛkɛ, na mmom wɔatete me ama me so aba mfaso.” (Mmeb. 23:24, 25) Kristofo ɔpepem pii nso te nka saa ara.\nAdɛn nti na ɛnsɛ sɛ awarefo ma obiara hyɛ wɔn sɛ wɔnwo?\nSɛ awarefo bi redwen ho ahwɛ sɛ wɔbɛwo anaa wɔrenwo a, dɛn na ɛsɛ sɛ wosusuw ho?\nAwofo bɛyɛ dɛn atete wɔn mma ama wɔadɔ Yehowa?\nDWOM 59 Yɛbɛkamfo Yehowa\n^ nky. 5 Ɛsɛ sɛ awarefo wo mma anaa? Sɛ wɔbɛwo a, mma dodow sɛn na wɔbɛwo? Wɔbɛyɛ dɛn atete wɔn mma ama wɔadɔ Yehowa na wɔasom no? Adesua yi bɛma yɛahu awofo bi a wɔatumi atete wɔn mma nnɛ ama wɔadɔ Yehowa, na ɛbɛma yɛahu Bible nnyinasosɛm nso a ebetumi aboa ama yɛanya saa nsɛmmisa no ho mmuae.\n^ nky. 15 Hwɛ Questions Young People Ask—Answers That Work, Po 1, ti 36, ne Po 2, ti 11 nso.\n^ nky. 60 MFONI HO NKYERƐKYERƐMU: Awarefo bi a wɔyɛ Kristofo resusuw ho ahwɛ sɛ wɔbɛwo anaa wɔrenwo; wɔresusuw anigye a wobetumi anya ne asɛyɛde a ɛwom nso ho.\n^ nky. 64 MFONI HO NKYERƐKYERƐMU: Awarefo bi ne wɔn mma no mu biara resua ade, efisɛ ɛsono mfe a wɔn mu biara adi ne ne nimdeɛ.\nShare Share Awofo—Montete Mo Mma Ma Wɔnnɔ Yehowa\nw19 December kr. 22-27\nAdwuma Ne Ahomegye “Wɔ Ne Bere”\nYehowa Pɛ Sɛ Wunya Ahofadi\nWunim Yehowa Yiye?\n‘Biribiara Mu Fa Aseda Ma’\nNsɛm a Wɔahyehyɛ—Afe 2019 Ɔwɛn-Aban Ne Nyan!\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM December 2019\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM December 2019\nShare Share ƆWƐN-ABAN—NEA ADESUA NSƐM WOM December 2019\nƆWƐN-ABAN—NEA ADESUA NSƐM WOM December 2019


Yerusalem Sɛe, Adiyifo Asefo | So Wunim?\nKENKAN WƆ Afrikaans Albanian Amharic Arabic Armenian Bulgarian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Norwegian Pangasinan Polish Portuguese Romanian Russian Sepedi Serbian Sesotho (Lesotho) Shona Sinhala Slovak Slovenian Spanish Swedish Tagalog Tsonga Tswana Turkish Twi Ukrainian Uruund Vietnamese Xhosa Zulu\nSo Kristofo guan fii Yudea ansa na atamfo resɛe Yerusalem afe 70 Y.B.?\n“Sɛ muhu sɛ asraafodɔm atwa Yerusalem ho ahyia a, ɛnde munhu sɛ n’amamfoyɛ abɛn. Afei momma wɔn a wɔwɔ Yudea mfi ase nguan nkɔ mmepɔw so, na momma wɔn a wɔwɔ kurow no mu no mfi mu nkɔ, na mommma wɔn a wɔwɔ nkuraase no mmma mu.” (Luka 21:20, 21) Yesu de Yerusalem a ɛbɛsɛe no ho akwankyerɛ yi maa n’asuafo no. Adanse wɔ hɔ a ɛkyerɛ sɛ asuafo no tiee Yesu kɔkɔbɔ yi anaa?\nYesu wui akyi mfe pii no, Roma sraani panyin Cestius Gallus dii n’asraafo anim kɔɔ Palestina sɛ wɔne atuatewfo a wɔwɔ hɔ no rekɔko. Yudani abakɔsɛm kyerɛwfo Josephus a ɔtenaa ase saa bere no dii adanse sɛ ɛyɛ ampa. Roma asraafodɔm no twaa Yerusalem kurow no ho hyiae, na wɔfaa kurow no wiei koraa ne sa. Nanso mpofirim ara Gallus maa asraafo no fii Yerusalem. Asɔre ho abakɔsɛm kyerɛwfo Eusebius ka sɛ Kristofo a wɔwɔ Yudea no nyaa hokwan guan kɔɔ Pella, kurow bi a na ɛda mmepɔw so wɔ Dekapolis.\nAfei afe 70 Y.B. no, Roma asraafo foforo a Ɔsahene Titus di wɔn anim san betwaa Yudafo ahenkurow no ho hyiae. Saa bere yi de, asraafo no yɛɛ adwuma a Gallus anyɛ no; wɔsɛee kurow no pasaa. Wɔkaa nnipa mpempem pii hyeem wɔ Yerusalem ma wowuwui.\nHenanom ne “adiyifo asefo no”?\nAdiyifo a wɔtenaa ase te sɛ Samuel, Elia ne Elisa ho asɛm a ɛwɔ Bible mu no ka “adiyifo asefo” bi ho asɛm. Sɛ yɛde bere a Elisa repaw Yehu sɛ Israel hene no bɛyɛ nhwɛso a, ɔsomaa “adiyifo asefo no biako” sɛ ɔnkɔsra no ngo.—2 Ahene 9:1-4.\nNhomanimfo gye di sɛ adiyifo asefo no nyɛ adiyifo mma ankasa, na mmom wɔyɛ nnipa a adiyifo kyerɛkyerɛɛ wɔn anaa wɔne adiyifo yɛɛ adwuma. Nhoma bi (a wɔfrɛ no Journal of Biblical Literature) ka sɛ, ná adiyifo asefo no yɛ nkurɔfo a wɔde “wɔn ho nyinaa maa Yaweh [Yehowa] som, na wɔne adiyifo no nantewee . . . te sɛ wɔn papa wɔ Onyankopɔn som mu.” (2 Ahene 2:12) Bere a Elisa rekɔsra Yehu ngo no, Bible kaa nea ɔne Elisa nam no ho asɛm sɛ ɔyɛ “odiyifo no somfo.”—2 Ahene 9:4.\n“Adiyifo asefo no,” yetumi hu sɛ na wɔyɛ wɔn ho awiɛmfoɔ. Wɔka adiyifo asefo bi a wɔtenaa ase Elisa bere so ho asɛm sɛ, wɔn ankasa bobɔɔ dan bi tenaa mu, na akuma a na wɔde reyɛ adwuma no mpo, wɔkɔsrɛe. (2 Ahene 6:1-5) Wɔka okunafo bi ho asɛm sɛ na ɔyɛ “adiyifo asefo no biako” yere; ɛno kyerɛ sɛ na adiyifo asefo no bi yɛ awarefo. (2 Ahene 4:1) Bible mu asɛm bi kyerɛ sɛ Israelfo no kyɛɛ adiyifo asefo no aduan, na ɛno ma yehu sɛ na Israelfo anokwafo ani gye adiyifo asefo no ho.—2 Ahene 4:38, 42.\nSo Wunim?—October 2012


“Monkɔ Nkɔyɛ Aman Nyinaa M’asuafo”—Mateo 28:19 | Adesua\n“Monkɔ nkɔyɛ aman nyinaa m’asuafo, mommɔ wɔn asu . . . , monkyerɛkyerɛ wɔn mma wonni nea mahyɛ mo nyinaa so.”—MAT. 28:19, 20.\nNNWOM: 141, 97\nSƐN NA YEHOWA ADANSEFO YƐ SORONKO WƆ NEA EDIDI SO YI MU?\nAsɛm a wɔka ne nea enti a wɔka.\nAkwan a wɔfa so ka asɛm no.\nBaabi a wɔaka asɛm no akodu.\n1, 2. Asɛm a Yesu kae wɔ Mateo 24:14 no, nsɛmmisa bɛn na ɛde aba?\nSƐ NKURƆFO ne yɛn yɛ adwene oo, wɔsɔre tia yɛn denneennen oo, obiara nim sɛ Yehowa Adansefo ka asɛmpa no. Ebia woahyia nnipa bi wɔ asɛnka mu ama wɔaka sɛ wɔmpɛ yɛn nkyerɛkyerɛ, nanso wɔka sɛ adwuma no de, ɛno ara na yɛreyɛ no. Yenim sɛ Yesu ka too hɔ sɛ n’akyidifo bɛka Ahenni ho asɛmpa no wɔ asase so nyinaa. (Mat. 24:14) Yɛyɛ dɛn hu sɛ yɛn na yɛreyɛ adwuma a Yesu hyɛɛ ho nkɔm no? Sɛ yɛka sɛ yɛn na yɛreyɛ adwuma no a, na yɛaka nea yɛnka anaa?\n2 Asɔre pii kyerɛ sɛ wɔn nso reka asɛmpa no bi. Nanso mpɛn pii no, wobɛhwɛ na wɔredi wɔn ankasa ho adanse anaa wɔreka nea wɔkyerɛ sɛ Awurade ayɛ ama wɔn. Anyɛ saa nso a, na wɔreyɛ asɔre wɔ asɔredan mu, television so, anaa Intanɛt so. Ebinom nso de, adɔe a wɔyɛ nkurɔfo anaa nea wɔatumi ayɛ wɔ ayaresa ne nhomasua mu no, ɛno na wɔka ho asɛm. Sɛ yɛhwɛ adwuma a Yesu kae sɛ n’akyidifo nyɛ no a, wohwɛ a, ɛno na wɔreyɛ yi?\n3. Sɛnea Mateo 28:19, 20 kyerɛ no, nneɛma nnan bɛn na ɛsɛ sɛ Yesu akyidifo yɛ?\n3 Wohwɛ a, na ɛsɛ sɛ Yesu asuafo no tena ase dwudwo wɔn ho twɛn ma nkurɔfo mmom ba wɔn nkyɛn? Dabida! Yesu sɔre fii awufo mu no, ɔne n’asuafo pii kasae, na ɔde too wɔn anim sɛ: “Enti monkɔ nkɔyɛ aman nyinaa m’asuafo, mommɔ wɔn asu . . . , monkyerɛkyerɛ wɔn mma wonni nea mahyɛ mo nyinaa so.” (Mat. 28:19, 20) Nneɛma nnan na ɛsɛ sɛ yetu ho anammɔn. Ɛsɛ sɛ yɛyɛ nkurɔfo asuafo, bɔ wɔn asu na yɛkyerɛkyerɛ wɔn. Nanso ansa na yɛbɛyɛ saa no, dɛn na ɛsɛ sɛ yedi kan yɛ? Yesu kae sɛ: “Monkɔ”! Bible ho ɔbenfo bi kaa saa ahyɛde yi ho asɛm sɛ: “‘Monkɔ’ no kyerɛ sɛ, abɔnten so oo, ɛpo agya oo, ɛyɛ gyidini biara asɛde sɛ ɔka asɛmpa no bi.”—Mat. 10:7; Luka 10:3.\n4. Sɛ Bible ka sɛ yɛnyɛ “nnipa yifo” a, ɛkyerɛ sɛn?\n4 Bere a Yesu kae sɛ n’akyidifo nyɛ nnipa yifo no, nea na ɔreka ara ne sɛ ankorankoro biara bɛyɛ ne de? Anaa na ɔrekyerɛ sɛ ahyehyɛde anaa kuw bi na ɛbɛka asɛmpa no? Esiane sɛ onipa baako ntumi nka asɛm no nkyerɛ “aman nyinaa” nti, na ebehia sɛ wɔyɛ nhyehyɛe ma nnipa pii yɛ saa adwuma no. Saa na na Yesu rekyerɛ bere a ɔkae sɛ n’asuafo mmɛyɛ “nnipa yifo” no. (Kenkan Mateo 4:18-22.) Mpataayi a Yesu kaa ho asɛm no, ɛnyɛ nea onipa baako de nam tua darewa ano to nsu mu twɛn kosi sɛ apataa bi bɛba abɛsɔ nam no. Mmom nea na ɔreka ne asau a yɛde yi mpataa. Ɛno de, ɛtɔ mmere bi a ehia sɛ nnipa bebree na wɔbom twe, efisɛ egye ahoɔden.—Luka 5:1-11.\n5. Nsɛmmisa nnan bɛn na ehia sɛ yenya ho mmuae, na adɛn ntia?\n5 Ehia sɛ yenya nsɛmmisa nnan a edidi so yi ho mmuae. Ɛbɛma yɛahu wɔn a wɔreka asɛmpa no nnɛ ama Yesu nkɔmhyɛ no aba mu:\nYɛreyɛ asɛnka adwuma no a, asɛm bɛn na ɛsɛ sɛ yɛka?\nAdwene bɛn na ɛsɛ sɛ yɛde ka asɛmpa no?\nAkwan bɛn na ɛsɛ sɛ yɛfa so ka asɛmpa no?\nƐsɛ sɛ yɛka asɛmpa no kodu he, na yɛbɛka akosi bere bɛn?\nYenya saa nsɛmmisa yi ho mmuae a, ɛbɛboa yɛn ama yɛahu wɔn a wɔreyɛ nkwagye adwuma yi. Ɛbɛsan ahyɛ yɛn den ama yɛakɔ so aka asɛmpa no.—1 Tim. 4:16.\nASƐM BƐN NA ƐSƐ SƐ YƐKA?\n6. Wobɛyɛ dɛn anya ahotoso sɛ, asɛm pɔtee a Yesu kae sɛ yɛnka no, ɛno ara na Yehowa Adansefo reka no?\n6 Kenkan Luka 4:43. Yesu kaa “ahenni ho asɛmpa no,” na ɛno ara na ɔpɛ sɛ n’asuafo nso ka. Nnipakuw bɛn na wɔreka saa asɛmpa no akyerɛ “aman nyinaa”? Kyene anim da hɔ a, yɛmmɔ nkyɛn. Obiara nim sɛ ɛyɛ Yehowa Adansefo. Wɔn a wɔsɔre tia yɛn mpo, ebinom gye tom. Nhwɛso bi ni. Ɔsɛmpatrɛwni bi a ɔyɛ ɔsɔfo ka kyerɛɛ Ɔdansefo bi sɛ wakyin aman pii so. Ɔman biara a ɔbɛkɔ so no, obisa Adansefo a ɛwɔ hɔ sɛ, asɛm bɛn na wɔreka. Wunim mmuae a wɔde maa no? Ɔsɔfo no kae sɛ: “Gyimi nti, asɛm koro no ara na wɔn nyinaa kae. Wɔkae sɛ: ‘Yɛka Ahenni no ho asɛmpa.’” Ɛnyɛ “gyimi” na Adansefo no agyimi, na mmom sɛnea ɛsɛ sɛ nokware Kristofo yɛ no, wɔn nyinaa yɛɛ nokoro. (1 Kor. 1:10) Asɛm a Ɔwɛn-Aban bɔ no dawuru no, ɛno ara bi na na wɔreka. Ɛwɔ kasa 254 mu. Nea ɛba biara wotintim bɛyɛ ɔpepem 59. Ɛno ne nsɛmma nhoma a wɔkyekyɛ no pii sen nhoma biara wɔ wiase.\n7. Yɛyɛ dɛn hu sɛ ɛnyɛ asɛm a Yesu kae sɛ yɛnka no na Kristoman asɔfo no reka?\n7 Ɛnyɛ Onyankopɔn Ahenni ho asɛm na Kristoman asɔfo no ka. Sɛ asɔfo no ka Ahenni no ho asɛm mpo a, wɔn mu pii kyerɛ sɛ ɛyɛ atenka bi a ɛwɔ Kristoni biara mu anaa biribi a ɛwɔ ne komam. (Luka 17:21) Wɔmmoa nkurɔfo mma wɔnte ase sɛ Onyankopɔn Ahenni yɛ aban a ɛwɔ soro a Yesu Kristo na odi so. Wɔnkyerɛ mu sɛ Onyankopɔn Ahenni na ebeyi adesamma haw nyinaa afi hɔ, na saa Ahenni no beyi abɔnefo nyinaa afi asase so nnansa yi ara. (Adi. 19:11-21) Nea wɔpɛ ne sɛ wɔbɛkae Yesu wɔ Buronya ne Easter bere. Sɛ Yesu bedi asase yi so a, nneɛma a ɔbɛyɛ no, wuhu sɛ asɔfo no nnim ho hwee. Esiane sɛ asɛm pɔtee a Yesu kae sɛ yɛnka no, wɔabu wɔn ani agu so nti, wohwɛ a, ɛyɛ nwonwa sɛ adwene a ɛsɛ sɛ yɛde ka asɛm no nso, wɔabu wɔn ani agu so?\n8. Adwene a ɛmfata bɛn na ɛnsɛ sɛ yɛde ka asɛmpa no?\n8 Adwene bɛn na ɛsɛ sɛ yɛde ka asɛmpa no? Ɛnsɛ sɛ yɛyɛ yɛn adwene sɛ yɛbɛka asɛmpa no agyigye sika anaa yebesisi adan akɛse. Yesu ka kyerɛɛ n’asuafo sɛ: “Munyaa no kwa, momfa mma kwa.” (Mat. 10:8) Ɛnyɛ papa sɛ yɛde Onyankopɔn Asɛm pɛ sika. (2 Kor. 2:17) Bio nso, ɛnsɛ sɛ wɔn a wɔka asɛmpa no de pɛ mfaso. (Kenkan Asomafo Nnwuma 20:33-35.) Akwankyerɛ a emu da hɔ yi nyinaa akyi no, asɔre dodow no ara ayera kwan de Onyankopɔn asɛm ayɛ sikapɛ. Ebinom nso yɛ nnwuma a ɛbɛma wɔanya sika. Ɛsɛ sɛ wotua wɔn asɔfo ne nnipa pii a wɔyɛ adwuma wɔ asɔre no mu ka. Kristoman asɔfo no pii ahyɛ ada so.—Adi. 17:4, 5.\n9. Dɛn na Yehowa Adansefo ayɛ de akyerɛ sɛ wɔde adwene pa na ɛka asɛmpa no?\n9 Sɛ ɛba kɔlɛhyen a, wuhu Yehowa Adansefo sɛn? Ntoboa a nkurɔfo fi wɔn pɛ mu yi na Adansefo no de yɛ wɔn som adwuma no. (2 Kor. 9:7) Wɔnto kɔlɛhyen wɔ Ahenni Asa so anaa wɔn nhyiam akɛse ase. Nanso, afe a etwaam nkutoo no, Yehowa Adansefo de bɛboro nnɔnhwerew ɔpepepem 1.93 na ɛyɛɛ asɛmpaka adwuma no, na bosome biara wɔne nnipa bɛboro ɔpepem 9 na esua Bible no a wonnye sika biara. Anwonwasɛm ne sɛ, wontua Yehowa Adansefo ka wɔ asɛmpaka adwuma a wɔyɛ no ho. Ɛnhaw wɔn nso sɛ wɔn ankasa betua ɛka biara wɔbɔ wɔ asɛnka adwuma no ho. Bere a nhwehwɛmufo bi reka asɛnka adwuma a Yehowa Adansefo yɛ ho asɛm no, ɔkae sɛ: “Nea esi wɔn ani so ara ne sɛ wɔbɛka asɛmpa no na wɔakyerɛkyerɛ . . . Wonni asɔfo, na ɛno mma wɔmmɔ ka pii.” Sɛ saa a, ɛnde adwene bɛn na yɛde ka asɛmpa no? Nea ɛwom ara ne sɛ, yɛdɔ Yehowa ne yɛn yɔnko nnipa, enti yefi yɛn pɛ mu na ɛka asɛmpa no. Sɛnea yetu yɛn ho ma ka asɛmpa no, ɛma asɛm a ɛwɔ Dwom 110:3 no ba mu. (Kenkan.)\nYɛka asɛmpa no wɔ baabi a nnipa wɔ biara (Hwɛ nkyekyɛm 10)\n10. Akwan bɛn na Yesu ne n’asuafo no faa so kaa asɛmpa no?\n10 Akwan bɛn na Yesu ne n’asuafo no faa so kaa asɛmpa no? Wɔkɔɔ baabi a nnipa wɔ biara; mmɔnten so ne afie mu. Asɛmpaka adwuma no fã bi ne sɛ yɛbɛkɔ nkurɔfo fie akɔhwehwɛ wɔn a wɔpɛ nkwa. (Mat. 10:11; Luka 8:1; Aso. 5:42; 20:20) Sɛnea asuafo no de ntoboase kaa asɛmpa no kyerɛɛ obiara no kyerɛ sɛ na wɔnhwɛ nnipa anim.\n11, 12. Asɛmpaka adwuma no, sɛ wode Kristoman mufo toto Yehowa Adansefo ho a, wuhu no sɛn?\n11 Dɛn paa na Kristoman asɔre ahorow no atumi ayɛ wɔ asɛmpaka adwuma no ho? Asɔremma dodow no ara ani gye ho sɛ wɔbɛma asɔfo a wotua wɔn ka aka asɛm no akyerɛ wɔn. Sɛ́ anka Kristoman asɔfo bɛkɔ ‘akoyi nnipa’ no, ayɛ sɛ nea wɔn ani gye ho paa ne sɛ wɔbɛbɔ nnipa a wɔanya wɔn dedaw no ho ban. Ɛwom, ɛtɔ mmere bi a asɔfo binom tumi kanyan wɔn asɔremma sɛ wɔnkɔka asɛmpa no bi. Ebi ne asɛm bi a esii afe 2001 ahyɛase no. Pope John Paul II kyerɛw krataa bi kɔmaa n’asɔremma. Ɔkae sɛ: “Mfe pii ni na matwe adwene asi so sɛ momma yɛnkeka yɛn ho na yenkodi adanse. Seesei meresan asi so bio, momma yɛnkanyan yɛn ho na yɛmfa nsi ne ahokeka nkɔka asɛm no sɛnea Paulo yɛe no. Paulo kae sɛ: ‘Sɛ manka asɛmpa no a, anka minnue!’” Pope no toaa so sɛ: “Yɛrentumi nnan saa adwuma yi nto nnipa kakraa bi a ‘yɛatete wɔn’ so, na mmom ɛsɛ sɛ Onyankopɔn Nkurɔfo nyinaa yɛ saa adwuma yi bi.” Nanso nea ɔkae yi nyinaa akyi no, nnipa dodow sɛn na agye saa ɔfrɛ no so?\n12 Yehowa Adansefo nso ɛ, wuhu wɔn sɛn? Wɔn nko ara na ɛkyerɛkyerɛ sɛ Yesu redi hene fi afe 1914. Sɛnea Yesu kae no, Adansefo no ntoto asɛnka adwuma no ase koraa. (Mar. 13:10) Nhoma kyerɛwfo bi kae sɛ: “Yehowa Adansefo de, asɛnka adwuma no ho hia wɔn sen biribiara.” Ɔfaa Ɔdansefo bi anom asɛm kae sɛ: “Sɛ Adansefo no hyia obi a ɔkɔm de no, wayɛ ankonam anaa ɔyare a, wɔbɔ mmɔden sɛ wɔbɛboa no, . . . nanso wɔmma wɔn werɛ mfi sɛ wɔbɛka wiase awiei a ɛreba ne nkwagye ho asɛm akyerɛ no.” (Pillars of Faith—American Congregations and Their Partners) Akwan a Yesu ne n’asuafo faa so kaa asɛm no, saa akwan no ara na Yehowa Adansefo nso fa so.\nƐSƐ SƐ YƐKA ASƐMPA NO KODU HE, NA ƐSƐ SƐ YƐKA KOSI BERE BƐN?\n13. Ɛsɛ sɛ yɛka asɛmpa no kodu he?\n13 Yesu kyerɛɛ baabi a yɛbɛka asɛmpa no akodu. Ɔkae sɛ yɛbɛka asɛmpa no “wɔ asase so nyinaa.” (Mat. 24:14) Ɛsɛ sɛ yɛyɛ “aman nyinaa” asuafo. (Mat. 28:19, 20) Ɛkyerɛ sɛ yɛbɛka asɛmpa no wɔ wiase baabiara.\n14, 15. Baabi a Yesu kae sɛ yɛbɛka asɛmpa no akodu no, dɛn na ɛkyerɛ sɛ Yehowa Adansefo ama saa nkɔmhyɛ no aba mu? (Hwɛ mfonini a ɛwɔ adesua yi mfiase no.)\n14 Baabi a Yesu kae sɛ yɛbɛka asɛmpa no akodu no, yɛbɛyɛ dɛn ahu sɛ Yehowa Adansefo na ama saa nkɔmhyɛ no aba mu? Momma yensusuw nsɛm bi ho nhwɛ. Asɔreasɔre a ɛwɔ United States no, asɔfo dodow a ɛwɔ mu bɛyɛ 600,000. Nanso Yehowa Adansefo a ɛwɔ hɔ bɛyɛ 1,200,000. Roma Katolek Asɔre a ɛwɔ wiase nyinaa no, emu asɔfo bɛyɛ 400,000. Afei fa toto Adansefo a wɔreka Ahenni no ho asɛmpa no dodow ho hwɛ. Wiase nyinaa, Yehowa Adansefo bɛyɛ ɔpepem nwɔtwe atu wɔn ho ama reka asɛmpa no. Wɔreka asɛm no wɔ nsase 240 so. Wei kyerɛ sɛ Yehowa Adansefo reyɛ adwuma kɛse wɔ wiase, na ne nyinaa de ayeyi ne anuonyam brɛ Yehowa!—Dw. 34:1; 51:15.\n15 Yehowa Adansefo de, yɛpɛ sɛ yɛka asɛmpa no kyerɛ nnipa pii sɛnea yebetumi ansa na awiei no aba. Wei nti, sɛ yɛreka Bible ho nhoma a yɛkyerɛ ase tintim a, obiara mmɛn yɛn koraa. Yɛakyekyɛ nhoma, nkratawa, ne nsɛmma nhoma ɔpepem pii. Bio nso, yɛakyekyɛ nkrataa a yɛde to nsa frɛ nkurɔfo ba ɔmantam nhyiam ne Nkaedi ase bebree. Yentwa bo nto emu biara so. Yɛayɛ nhoma ne video ahorow wɔ kasa bɛboro 700 mu. Yɛatintim Kyerɛw Kronkron—Wiase Foforo Nkyerɛase no bɛboro ɔpepem 200 wɔ kasa bɛboro 130 mu. Afe a etwaa mu nkutoo no, yetintim Bible ho nhoma bɛyɛ ɔpepepem 4.5. Kasa bɛboro 750 na ɛwɔ yɛn wɛbsaet hɔ. Nyamesom kuw foforo bi wɔ hɔ a ɛreyɛ adwuma a ɛte saa anaa?\n16. Yɛyɛ dɛn hu sɛ Onyankopɔn honhom wɔ Yehowa Adansefo so?\n16 Yɛbɛka asɛmpa no akosi bere bɛn? Yesu kae sɛ asɛnka adwuma no bɛkɔ so wɔ wiase nyinaa akosi nna a edi akyiri no mu, ‘ɛno ansa na awiei no aba.’ Nyamesom kuw bɛn bio na akɔ so aka asɛmpa no wɔ nna a edi akyiri a emu yɛ den yi mu? Nkurɔfo a yehyia wɔn asɛnka mu no, ebinom tumi ka sɛ: “Yɛn na honhom kronkron wɔ yɛn so, nanso adwuma no de, mo na moreyɛ.” Yemmisa sɛ, asɛnka adwuma a yɛakɔ so ayɛ no, ɛnkyerɛ sɛ yɛn na Onyankopɔn honhom wɔ yɛn so anaa? (Aso. 1:8; 1 Pet. 4:14) Ɛwom ara a nyamesom akuw bi bɔ mmɔden sɛ wɔbɛyɛ adwuma a Yehowa Adansefo yɛ no bere nyinaa no bi, nanso ɛnkyɛ na agye agu. Ebinom kyerɛ sɛ wɔreyɛ asɛmpatrɛw adwuma, nanso ɛnkyɛ na wɔagyae akɔpɛ wɔn baabi atena. Ebinom nso kɔ afie afie, nanso wɔkɔ a, asɛm bɛn paa na wɔkɔka? Biribiara kyerɛ sɛ adwuma a Kristo hyɛɛ ase no, ɛnyɛ ɛno na wɔreyɛ no.\nHENANOM PAA NA WƆREKA ASƐMPA NO NNƐ?\n17, 18. (a) Ɛnnɛ yɛbɛyɛ dɛn ahu paa sɛ Yehowa Adansefo na wɔreka asɛmpa no? (b) Dɛn na ɛma yetumi kɔ so yɛ saa adwuma yi?\n17 Enti ɛnnɛ, henanom paa na ɛreka Ahenni ho asɛmpa no? Yebetumi de yɛn nsa asi yɛn bo aka sɛ: “Ɛyɛ Yehowa Adansefo!” Adɛn nti na yebetumi de ahotoso aka saa? Efisɛ yɛn na yɛreka asɛm pɔtee a Yesu kae sɛ yɛnka no. Ɛno ne Ahenni ho asɛmpa no. Nkurɔfo nkyɛn a yɛkɔ no nso kyerɛ sɛ yɛn na yɛreka asɛm no sɛnea Yesu kae sɛ yɛnka no no. Yɛde adwempa na ɛreka asɛmpa no. Yɛnka asɛm no mfa mpɛ sika, na mmom ɔdɔ na ɛma yɛka asɛm no. Yɛaka asɛm no adu akyiri. Yɛde adu nnipa a wɔka kasa nyinaa nkyɛn wɔ aman nyinaa mu. Yɛbɛkɔ so ayɛ saa adwuma yi a yɛrennyae, na yɛbɛka ara akosi sɛ awiei no bɛba.\n18 Adwuma a Onyankopɔn nkurɔfo reyɛ nnɛ no yɛ nwonwa paa. Nanso dɛn na ɛma wotumi yɛ weinom nyinaa? Ɔsomafo Paulo maa saa asɛm yi ho mmuae wɔ krataa a ɔkyerɛw Filipifo no mu. Ɔkae sɛ: “Onyankopɔn na esiane nea ɛsɔ n’ani nti, ɔreyɛ mo mu adwuma na ama moanya ɔpɛ no na moayɛ nso.” (Filip. 2:13) Yɛbɔ mpae sɛ yɛn soro Agya a ɔdɔ yɛn no nkɔ so nhyɛ yɛn nyinaa den mma yɛnyɛ nea yebetumi biara mfa nwie yɛn som adwuma no.—2 Tim. 4:5.


Abɔfo—Wɔwɔ W’asetena So Tumi Anaa? Asɛm Bi a Esii Ankasa\nAbɔfo—Wɔwɔ W’asetena So Tumi Anaa?\nƆbarima bi a yɛfrɛ no Kenneth ne ne yere Filomena te Curaçao. Kwasida awia bi wɔkɔe sɛ wɔrekɔsra awarefo bi a wɔne wɔn sua Bible.\nKenneth kaa sɛ: “Yeduu hɔ no, na wɔato dan no mu, na kar no nso nsi hɔ. Nanso biribi yɛɛ me sɛ memfrɛ ɔbaa no wɔ fon so.”\nƆbaa no faa fon no, na ɔkaa sɛ ne kunu kɔ adwuma. Nanso bere a ohuu sɛ Kenneth ne Filomena aba hɔ ara pɛ na okobuee pon no sɛ wɔmmra mu.\nWowuraa mu no, wohui sɛ na ɔbaa no asu agyae. Bere a Kenneth bɔɔ mpae de fii Bible adesua no ase pɛ na ɔbaa no fii ase sɛ ɔresu bio. Enti Kenneth ne Filomena tɔɔ wɔn bo ase bisaa no nea enti a ɔresu.\nƆbaa no kyerɛkyerɛɛ mu sɛ, na wayɛ n’adwene sɛ anka obekum ne ho saa awia no. Enti bere a ogu so rekyerɛw krataa bi de agya ne kunu no na Kenneth frɛe. Anyɛ saa a, anka obekum ne ho. Ɔka kyerɛɛ wɔn sɛ ɔwɔ adwenemhaw. Enti wɔde Bible mu asɛm kyekyee ne werɛ. Saa awerɛkyekyesɛm no gyee no nkwa.\nKenneth kaa sɛ: “Yɛdaa Yehowa ase sɛ ɔma yɛboaa ɔbaa a n’adwene atu afra yi. Yɛdaa no ase paa sɛ ɔma yɛfrɛɛ ɔbaa no wɔ fon so! Ebia ɔnam ɔbɔfo anaa ne honhom kronkron so na ɛyɛɛ saa.” *\nNá Kenneth ne Filomena gye di sɛ Onyankopɔn na ɔde ne ho gyee nsɛm mu. Ɛyɛɛ wɔn sɛ ɔnam ɔbɔfo anaa Ne honhom kronkron (adeyɛ tumi) so na ɛyɛɛ saa. Adwene a wonyae yi, ɛyɛ ne kwan so anaa? Anaasɛ ɔbaa no a Kenneth frɛɛ no saa bere no, ɛyɛ asɛm na ɛne asɛm hyiae kɛkɛ?\nYɛrentumi nkyerɛ. Nanso nea yenim ne sɛ, Onyankopɔn de n’abɔfo boa nkurɔfo ma wotumi som no. Nhwɛso bi ni. Bible ka sɛ Onyankopɔn nam ɔbɔfo so kyerɛɛ Kristoni ɔsɛmpakafo Filipo kwan ma ɔkɔboaa Etiopiani piani bi a ɔpɛ sɛ ɔte Kyerɛwsɛm no ase.—Asomafo Nnwuma 8:26-31.\nNyamesom pii kyerɛkyerɛ sɛ honhom abɔde wɔ hɔ. Wɔkyerɛ sɛ ebinom yam ye na wɔyɛ Onyankopɔn apɛde, ɛnna afoforo nso bɔ nnipa ho ban. Nnipa bebree wɔ hɔ a, ɛnyɛ sɛ wogye di sɛ abɔfo wɔ hɔ kɛkɛ, na mmom wogye di nso sɛ saa abɔfo no boa wɔn wɔ ɔkwan bi so. Nanso nnipa pii nso deɛ, wonnye nni mpo sɛ abɔfo wɔ hɔ.\nEnti abɔfo wɔ hɔ ampa? Sɛ saa, wɔyɛɛ dɛn bae? Dɛn ne abɔfo ho nokwasɛm? Wɔwɔ w’asetena so tumi anaa? Yɛnhwɛ adanse ahorow bi.\n^ nky. 8 Yehowa yɛ Onyankopɔn din a wɔada no adi wɔ Bible mu.—Dwom 83:18.


KENKAN WƆ Afrikaans Albanian Amharic Arabic Armenian Aymara Bashkir Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Fijian Finnish French Ga Garifuna Georgian German Greek Guarani Gujarati Gun Haitian Creole Hausa Hebrew Hiligaynon Hindi Hungarian Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Latvian Lingala Lithuanian Luganda Luo Luvale Macedonian Malagasy Malay Malayalam Mambwe-Lungu Marathi Maya Mixe Myanmar Nahuatl (Central) Nahuatl (Northern Puebla) Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Uruund Vietnamese Wallisian Wolaita Xhosa Yoruba Zapotec (Isthmus) Zulu\nSo woakenkan nnipa a Bible bɔ wɔn din pa no ho asɛm pɛn? Ebia wokenkan wiei no asɛm a wokae ara ne sɛ, ‘Me deɛ merentumi nyɛ sɛ wɔn da!’ Anaasɛ, ‘Me deɛ, asɛm wɔ me ho, na ɛnyɛ bere nyinaa na meyɛ adepa.’\nHiob yɛ onipa a na “ne ho nni asɛm, na ɔtene.”—Hiob 1:1\nWɔkaa Hiob a ɔtenaa ase tete no ho asɛm sɛ, “onipa a ne ho nni asɛm, na ɔtene.” (Hiob 1:1) Wɔfrɛɛ Lot sɛ “ɔbarima a ɔtene.” (2 Petro 2:8) Bible ka sɛ Dawid yɛɛ “deɛ ɛtene” wɔ Onyankopɔn ani so. (1 Ahemfo 14:8) Nanso, momma yɛnsusu nnipa a Bible ka wɔn ho asɛm yi asetena mu nsɛm ho kakra nhwɛ. Yɛbɛhu sɛ (1) wɔdii mfomso, (2) yɛbɛtumi asua nneɛma pii afi nea wɔyɛe no mu, afei (3) yɛbɛhu sɛ nnipa a wɔnyɛ pɛ bɛtumi asɔ Onyankopɔn ani.\n“[Onyankopɔn gyee] ɔteneneeni Lot a mmaratofoɔ no ahohwibra maa ne ho hiahiaa no no.”—2 Petro 2:7\nHiob huu amane pii wɔ n’asetenam, na ɛte sɛ nea wɔne no anni no yie. Ɛno nti, ɔnyaa adwene a ɛmfata; n’adwene yɛɛ no sɛ sɛ ɔdi nokware oo, wanni nokware oo ɛmfa Onyankopɔn ho. (Hiob 9:20-22) Ná Hiob bu ne ho treneeni dodo, enti afoforo bɛnyaa adwene sɛ obu ne ho sɛ ɔtene sene Onyankopɔn.—Hiob 32:1, 2; 35:1, 2.\nLot nso twentwɛnee ne nan ase wɔ gyinaesi bi a anka ɛnsɛ sɛ ɛyɛ den ma no ho. Nnipa a na wɔte Sodom ne Gomora no ahohwibra maa Lot ho hiahiaa no paa, na “ne kra a ɛtene no ho yeraa no.” (2 Petro 2:8) Ná Onyankopɔn abɔ ne tirim sɛ ɔbɛsɛe saa nkuro a bɔne ahyɛ mu mã no. Enti ɔkaa ho asɛm kyerɛɛ Lot, na ɔkyerɛɛ no nea ɔyɛ a ɔne n’abusua bɛnya nkwa. Ebia wobɛsusu sɛ Lot a na ne ho hiahia no no na ɔbɛdi kan afi kuro no mu, nanso saa bere no koraa na ɛyɛɛ den maa no sɛ ɔbɛtu ne nnan. Ɛbaa saa no, na ɛsɛ sɛ abɔfo a Onyankopɔn asoma wɔn sɛ wɔnkɔgye Lot ne n’abusua no sosɔ wɔn nsa de wɔn fi kuro no mu ntɛm.—Genesis 19:15, 16.\nDawid “dii [Onyankopɔn akyi], na deɛ ɛtene nko ara na ɔyɛɛ no [Onyankopɔn] ani so.”—1 Ahemfo 14:8\nDawid nso ɛ? Bere bi, wantumi anhyɛ ne ho so ma enti ɔne obi yere sɛee awareɛ. Nea ɛyɛ asefem koraa ne sɛ, Dawid maa wɔkum ɔbaa no kunu sɛnea ɛbɛyɛ a bɔne a wayɛ no renna adi. (2 Samuel, ti 11) Bible ka sɛ adeɛ a Dawid yɛeɛ no “ansɔ Yehowa ani” koraa.—2 Samuel 11:27.\nHiob, Lot, ne Dawid nyinaa dii mfomso; ná ebi yɛ bɔne a emu yɛ duru yie. Nanso sɛnea akyiri yi yɛbɛhu no, na wɔn nyinaa pɛ sɛ wɔfiri wɔn koma mu tie Onyankopɔn na wɔsom no. Wɔfiri wɔn komam kyerɛɛ sɛ wɔanu wɔn ho na wɔpɛ sɛ wɔyɛ nsakrae biara a ehia. Saa a wɔyɛe nti, Onyankopɔn nso gyee wɔn toom, enti Bible ka wɔn ho asɛm sɛ wɔyɛ mmarima anokwafo.\nDƐN NA YƐBƐTUMI ASUA AFI MU?\nYɛyɛ nnipa a bɔne wɔ yɛn ho yi deɛ, ɛnyɛ dɛn ara yɛbɛdi mfomso. (Romafoɔ 3:23 ) Nanso sɛ yɛdi mfomso a, ɛsɛ sɛ yɛyɛ biribi de kyerɛ sɛ yɛanu yɛn ho, na afei yɛyɛ nea yɛbɛtumi biara de siesie yɛn akwan.\nDɛn na Hiob, Lot, ne Dawid yɛe de siesiee mfomso a wɔdii no? Wɔ Hiob komam no na ɔnyɛ onipa bɔne, mmom na ɔyɛ ɔnokwafo a okura ne mũdi mu. Bere a Onyankopɔn ne Hiob susuu nsɛm ho wiei no, ɔnuu ne ho, na ɔtwee nsɛm a ɔkae no sanee. (Hiob 42:6) Lot nso, na n’ani nnye ɔbrasɛe a na ɛrekɔ so wɔ Sodom ne Gomora no ho sɛnea na Onyankopɔn ani nnye ho no. Nea na ɛyɛ ne haw ara ne sɛ, saa bere no wanyɛ n’ade ntɛmso. Akyiri yi, ɔdwane firii nkuro a na wɔrebɛsɛe no no mu ma enti Onyankopɔn ansɛe no. Afei nso, otiee Onyankopɔn asɛm, enti wantwa n’ani anhwɛ nneɛma a na wagya wɔ n’akyi no. Ɛwom, Dawid buu Onyankopɔn mmara so yɛɛ bɔne a emu yɛ duru paa deɛ, nanso ɔfiri ne komam nuu ne ho, na ɔka kyerɛɛ Onyankopɔn sɛ ɔnhu no mmɔbɔ; nea ɔyɛe no ma yɛhu nea na ɛwɔ ne komam ankasa.—Dwom 51.\nOnyankopɔn huu saa mmarima no sɛ wɔtene. Wei kyerɛ sɛ ɔnim sɛ nnipa tɔ sin enti ɔnhwehwɛ pii mfi yɛn hɔ. Bible ka sɛ, Onyankopɔn “nim yɛn nipaban, ɔkae sɛ yɛyɛ mfuturo.” (Dwom 103:14) Enti, sɛ Onyankopɔn nim sɛ nnipa ntumi ntwe wɔn ho mfi bɔne ho koraa deɛ a, ɛnde dɛn na ɔhwehwɛ fi yɛn hɔ?\n“[Onyankopɔn nim] yɛn nipaban; ɔkae sɛ yɛyɛ mfuturo.”—Dwom 103:14\nNNIPA A BƆNE WƆ YƐN HO BƐYƐ DƐN ASƆ ONYANKOPƆN ANI?\nAfotu a Dawid de maa ne ba Solomon no ma yɛhu ade a ehia sɛ yɛyɛ na ama yɛasɔ Onyankopɔn ani. Ɔkaa sɛ: “Wo, me ba Solomon, hunu Onyankopɔn a wo papa som no no, na fa akoma a ɛdi mũ . . . som no.” (1 Berɛsosɛm 28:9) Dɛn ne koma a ɛdi mũ? Ɛyɛ koma a ɛdɔ Onyankopɔn, na awe ahinam so sɛ ɛbɛyɛ n’apɛde nyinaa. Ɛnyɛ koma a ɛntumi nyɛ bɔne, nanso ɛpɛ sɛ ɛtie Onyankopɔn na ɛgye nteɛso tom. Bible ka sɛ na Hiob “ho nni asɛm,” Lot nso wɔfrɛɛ no “ɔteneneeni,” ɛnna Dawid nso, “deɛ ɛtene nko ara na ɔyɛɛ” no Onyankopɔn anim. Nea enti a Bible ka wɔn ho asɛm saa ne sɛ, na wɔdɔ Onyankopɔn na na wɔpɛ sɛ wɔyɛ nea ɛsɔ n’ani. Ɛwom sɛ wɔdii mfomso pii deɛ, nanso wɔtumi yɛɛ nea Onyankopɔn pɛ.\nKoma a ɛdi mũ no tie Onyankopɔn na awe ahinam so sɛ ɛbɛyɛ n’apɛde\nEnti sɛ nsusuiɛ bɔne bi baa yɛn tirim, anaa ebia yɛkaa asɛm bi maa yɛn ani wui, anaasɛ yɛyɛɛ biribi na akyiri yi yɛbɛhuu sɛ yɛanyɛ no yie a, momma asɛm a yɛasusu ho yi nkyekye yɛn werɛ. Onyankopɔn nim sɛ yɛrentumi nyɛ yɛn ade pɛpɛɛpɛ saa bere yi. Nanso, ɔhwɛ kwan sɛ yɛbɛdɔ no na yɛabɔ mmɔden ayɛ osetie ama no. Sɛ yɛfiri yɛn koma nyinaa mu dɔ no na yɛtie no a, ɛnde na yɛbɛtumi anya ahotoso sɛ yɛn nso yɛbɛtumi ayɛ nea ɛsɔ Onyankopɔn ani.


Yohane 10 - Nkwa Asem (NA-TWI) | Biblica América Latina\nYohane 10 - Nkwa Asem (NA-TWI)\nOguanhwɛfo pa no\n1“Mereka nokware akyerɛ mo, onipa biara a ɔmfa nguandan kwan ano na ɔforo kɔ mu no yɛ owifo. 2 Onipa a ɔfa ɔkwan ano kɔ mu no ne oguanhwɛfo no. 3 Ɔpon no anohwɛfo no bue pon no ma no, na sɛ ɔfrɛ nguan no nso a, wɔte ne nne ma ɔde wɔn fi adi. 4 Sɛ ɔde wɔn fi adi a, odi nguan no anim na nguan no nso di n’akyi, efisɛ, wɔte ne nne. 5 Wɔrenni onipa foforo biara akyi. Na sɛ ɔfrɛ wɔn a, wɔremma, efisɛ, wɔnte ne nne.”\n6 Yesu buu wɔn saa bɛ yi nanso nnipa no ante no ase.\n7 Yesu ka kyerɛɛ wɔn bio se, “Mereka nokware akyerɛ mo se, mene nguandan no ano pon no. 8 Wɔn a wodii m’anim kan no yɛ awifo ne adwotwafo ɛno nti, nguan no ante wɔn nne, anni wɔn akyi. 9 Mene ɔpon no. Obiara a ɔnam me so bewura mu no benya nkwa; obewura mu asan afi adi na obenya adidibea. 10 Owifo ba a, obewia anaasɛ obedi awu anaasɛ ɔbɛsɛe ade. Me de, maba sɛnea ɛbɛyɛ a mubenya nkwa a ɛho nni asɛm biara.\n11 “Mene Oguanhwɛfo pa no. Oguahwɛfo pa no ne obi a otumi de ne nkwa to hɔ ma ne nguan. 12 Obi a wɔabɔ no paa sɛ ɔnhwɛ nguan so no nyɛ nguan no wura ɛno nti, sɛ ohu sɛ pataku reba a, oguan gyaw nguan no hɔ na pataku no tow hyɛ nguan no so ma wɔbɔ apete. 13 Ɔpaani no guan efisɛ, wɔabɔ no paa, na nguan no yiyedi mfa ne ho.\n14 “Mene Oguanhwɛfo pa no. Minim me nguan na me nguan nso nim me, 15 sɛnea Agya no nim me na me nso minim Agya no. Masiesie me ho nso sɛ mewu ama nguan no. 16 Nguan afoforo bi wɔ hɔ a wɔyɛ me de nanso wonnya mmɛkaa saa nguankuw yi ho. Ɛsɛ sɛ mede wɔn nso bɛka saa nguankuw yi ho. Wobetie me nne na wɔbɛyɛ nguankuw baako a oguanhwɛfo baako pɛ na ɔhwɛ wɔn so.\n17 “Agya no dɔ me efisɛ, masiesie me ho sɛ mede me nkwa bɛto hɔ sɛnea ɛbɛyɛ a daakye me nsa bɛka bio. 18 Obiara rentumi nnye me nkwa mfi me nsam. Me ara me pɛ mu na mede bɛma. Mewɔ tumi sɛ mede ma na mewɔ tumi nso sɛ mesan gye bio. Eyi ne nea m’agya ahyɛ me sɛ menyɛ no.”\n19 Asɛm a Yesu kae no nti ɛmaa mpaepaemu baa Yudafo no mu. 20 Wɔn mu pii kae se, “Ɔwɔ hohommɔne! N’adwene mu ka no! Adɛn nti na mutie no?”\n21 Afoforo nso kae se, “Onipa a ɔwɔ hohommɔne rentumi nkasa sɛɛ! Ɛbɛyɛ dɛn na obi a ɔwɔ hohommɔne betumi ama anifuraefo ahu ade?”\nYudafo nnye Yesu nni\n22 Ɔpɛ bere bi mu a Asɔredandwira dui wɔ Yerusalem no, 23 Yesu kɔpasee asɔredan no mu baabi a wɔfrɛ no Solomon abrannaa no so hɔ. 24 Yudafo no betwaa ne ho hyiae kae se, “Wobɛma yɛatwɛn akosi da bɛn? Sɛ wone Kristo no a, pae mu ka kyerɛ yɛn.”\n25 Yesu ka kyerɛɛ wɔn se, “Maka akyerɛ mo dedaw nanso munnye me nni. Me nnwuma a menam m’agya tumi mu yɛ no di me ho adanse, 26 nanso munnye nni, efisɛ, monyɛ me nguan. 27 Me nguan te me nne, me nso minim wɔn na wodi m’akyi. 28 Mema wɔn nkwa a enni awiei a wɔrenwu da, na obi rentumi nnye wɔn mfi me nsam. 29 M’agya a ɔde wɔn maa me no wɔ tumi sen obiara, na obiara rentumi nnye wɔn mfi me nsam. 30 Me ne Agya no yɛ baako.”\n31 Yudafo no san tasee abo sɛ anka wɔde rebesiw no.\n32 Yesu ka kyerɛɛ wɔn se, “Mayɛ nnwuma pa pii a Agya no de hyɛɛ me nsa sɛ menyɛ no ama moahu, na emu nea ɛwɔ he ho nti na mopɛ sɛ musiw me abo yi?”\n33 Yudafo no buaa no se, “Ɛnyɛ wo nnwuma pa bi a woayɛ no nti na yɛpɛ sɛ yesiw wo abo, na mmom w’abususɛm a wokae no nti. Woyɛ onipa dasani nso woyɛ wo ho sɛ Onyankopɔn!”\n34 Yesu buaa wɔn se, “Wɔakyerɛw wɔ mo ara ankasa mo mmara mu se, Onyankopɔn kae se, ‘Moyɛ anyame.’\n35 ”Ɛno nti, sɛ Onyankopɔn nam anyamesɛm a ɛyɛ nokware so frɛ wɔn a Onyankopɔn asɛm baa wɔn nkyɛn no se ‘anyame’ a, 36 ɛyɛ dɛn na sɛ nea Agya no somaa no baa wiase no ka se, mene Onyankopɔn Ba no a, muse waka abususɛm? 37 Sɛ menyɛ nnwuma a m’agya pɛ sɛ meyɛ no de a, ɛnne munnnye me nnni. 38 Nanso sɛ meyɛ m’agya no nnwuma na sɛ munnye me nni mpo a, munnye nnwuma no nni sɛnea ɛbɛyɛ a mubegye adi sɛ Agya no wɔ me mu na me nso mewɔ ne mu.”\n39 Nkurɔfo no pɛe sɛ wɔkyere no bio nanso wɔantumi. 40 Yesu san twa kɔɔ Yordan agya wɔ faako a Yohane bɔ asu no kɔtenaa hɔ. 41 Nnipa bebree kɔɔ ne nkyɛn. Wɔn mu dodow no ara kae se, “Yohane anyɛ anwonwade, nanso biribiara a ɔka faa saa ɔbarima yi ho no yɛ nokware.” 42 Nnipa a wɔwɔ hɔ no mu bebree gyee no dii.\nNA-TWI : Yohane 10


Yohane Osuboni no Siesiee Kwan Mu | Nea Mmofra Betumi Asua Afi Bible Mu\nBere a Sakaria ne Elisabet ba Yohane nyinii no, ɔbɛyɛɛ odiyifo. Yehowa maa Yohane ka kyerɛɛ nkurɔfo sɛ Mesia no reba. Yohane ankyerɛkyerɛ wɔ hyiadan ne nkurow mu, na mmom na ɔkyerɛkyerɛ wɔ sare so. Nnipa fii Yerusalem ne Yudea nyinaa betiee Yohane. Ɔkyerɛkyerɛɛ wɔn sɛ, sɛ wɔbɛsɔ Onyankopɔn ani a, gye sɛ wogyae nneɛma bɔne yɛ. Bere a nkurɔfo tiee Yohane no, wɔn mu pii sakraa wɔn adwene fii wɔn bɔne ho, na Yohane bɔɔ wɔn asu wɔ Yordan Asubɔnten no mu.\nNá Yohane nhaw ne ho pii wɔ asetenam. Ná ɔhyɛ ntade a wɔde yoma nhwi ayɛ. Mmoadabi, anaa mmoa bi a wɔte sɛ mmɛbɛ, ne wuram woɔ na na odi. Ná nkurɔfo pɛ sɛ wohu sɛ Yohane yɛ onipa bɛn. Farisifo ne Sadukifo a na wɔyɛ ahantan no mpo bɛhwɛɛ no. Yohane ka kyerɛɛ wɔn sɛ: ‘Ɛsɛ sɛ mosakra na munu mo ho fi mo bɔne ho. Moka sɛ moyɛ Abraham mma, nanso ɛnsɛ sɛ ɛno nti munya adwene sɛ moyɛ nnipa soronko. Ɛno nkyerɛ sɛ moyɛ Onyankopɔn mma.’\nNnipa pii baa Yohane nkyɛn bebisaa no sɛ: ‘Dɛn na ɛsɛ sɛ yɛyɛ na ama yɛasɔ Onyankopɔn ani?’ Yohane ka kyerɛɛ Yudafo no sɛ: ‘Sɛ mowɔ ntade nguguso mmienu a, momfa baako mma obi a ɔrepɛ bi.’ Wunim nea enti a Yohane kaa saa? Ná ɔpɛ sɛ n’asuafo no hu sɛ, sɛ wɔbɛsɔ Onyankopɔn ani a, ɛsɛ sɛ wɔdɔ nnipa.\nYohane ka kyerɛɛ towgyefo no sɛ: ‘Ɛsɛ sɛ mudi nokware, na ɛnsɛ sɛ musisi obiara.’ Ɔka kyerɛɛ asogyafo nso sɛ: ‘Munnnye adanmude, anaa munnyigye sika mmfi nkurɔfo hɔ. Ɛnsɛ sɛ mudi atoro nso.’\nAsɔfo ne Lewifo nso baa Yohane nkyɛn bebisaa no sɛ: ‘Woyɛ onipa bɛn? Obiara pɛ sɛ ohu onipa kõ a woyɛ.’ Yohane ka kyerɛɛ wɔn sɛ: ‘Mene ɛnne a ɛreteɛm wɔ sare so akyerɛ nkurɔfo kwan akɔ Yehowa nkyɛn sɛnea odiyifo Yesaia kae no.’\nNkurɔfo ani gyee nea na Yohane rekyerɛkyerɛ wɔn no ho. Nnipa pii bisaa sɛ Yohane ne Mesia no anaa. Nanso, Yohane ka kyerɛɛ wɔn sɛ: ‘Obi a ɔkyɛn me koraa reba. Mensɛ mpo sɛ mɛsan ne mpaboa hama. Me deɛ, mebɔ asu nsu mu, nanso ɔno deɛ, ɔde honhom kronkron na ɛbɛbɔ asu.’\n“Ɔbarima yi baa adansedi, sɛ ɔrebedi hann no ho adanse, na nnipa ahorow nyinaa nam no so agye adi.”—Yohane 1:7\nNsɛmmisa: Dɛn nti na Yehowa somaa Yohane kɔɔ nkurɔfo nkyɛn? Asɛm a Yohane kae no, dɛn na nkurɔfo yɛɛ wɔ ho?